Insular Focus on MRT Risks Public Transit Goal Getting Off-track

But we have not been told on how the project can sustain itself financially and fulfil the needs of the rakyat equitably. I   am having a hard time to grasp on how the most expensive transportation undertaking in the nation’s history can   proceed even before the endorsement of a public transport masterplan.

The high cost of the rail network means that fewer areas can be served with public transport, and most of the cost   can be disproportionately shouldered by the majority who will benefit the least from the proposed MRT alignments.   Last year’s audit report on Prasarana showed that the current average LRT fare of RM1.60 has to be increased to   nearly RM9 for the LRT infrastructural costs to be fully recouped within the next 20 years. Since Prasarana’s bonds   are guaranteed by the government, every taxpayer will have to eventually foot the bill, no matter whether their homes   are near or far away from the stations.

There have been talks on the MRT to replicate the success story of the subsidy-less Hong Kong Mass Transit Rail   company, but it takes the closed traffic system city-state tens of years for the capital investments to be recouped   through rail plus retail approach. Even then, the corridors can easily adapt to the catchment of the surrounding ultra   high density population and the city-centric employment concentration. The pedestrian accessibility to our existing rail stations has yet to reflect the 400m radius of demand depicted in our   structural plans due to unaddressed man-made barriers, and no one has yet to figure how the tremendous fortunes   made by certain real estate beneficiaries situated next to our present rail stations can be tapped to recoup the rail   infrastructure costs. Worse, there was recent news on high market value lands previously owned by KTMB, which   should have been reaped towards enhancing KTM Komuter capacity, being sold off to fit the interests of certain real   estate developers.

Greater KL consists of fragmented low and medium density housing sprawls, which are segregated by complicated   networks of expressways. Employment centers are dispersed, and traffic gridlocks are building across the outer   rings of Greater KL. Just like a highway will remain unreachable to its adjacent suburbs without access roads to the   nearest exits, rapid transit lines will remain inaccessible without the support of local transit networks. The emphasis   on making our car-oriented infrastructure more transit friendly, on speeding up the present feeder buses through   better network designs and on making our streets more permeable and pedestrian-oriented should precede new   mass transit announcements, not the other way around.

Communities must be empowered to decide on how their suburbs, towns and cities should be designed, and how   the scarce roads available can be adapted to move more people instead of more cars. As walking is the single   biggest mean to access transit, no amount of enforcement powers can beat the eyes and ears of the locals in   safeguarding their bicycle lanes, sidewalks and open spaces from errant motorcyclists and car drivers if such   amenities exist and the transit services are reliable. In world-class cities, it is the flexible use of different mobility tools, not the presence of state-of-the-art metros, that   encourage people to use public transport. Pedestrians, cyclists and car drivers learn to co-exist with trams and   buses through right-of-way transit classification and prioritization. The fundamental mindset that accords respect   from car drivers to pedestrians, and from those who travel individually to those who travel collectively, can be shaped   through multimodal solutions that interact with one another, not brand new stand-alone rail solutions one after   another.

RM36bil is more than sufficient to build modern circulating tram lines for all major downtown areas in Malaysia,   connected with Bus Rapid Transit (BRT) lines with exclusive busways on the arterial roads and local circulator lines   with queue jumps at bottleneck junctions in the suburbs. RM36bil can even build more than 3,000km of BRT lines   with MRT-like passenger capacity. With such, new jobs can be created all over Malaysia, and urban centers can be   made more compact and sustainable. Public transport best practices around the globe show that local transit organizing authorities play the crucial role in   bridging the gap between spatial and transit planning through constant participatory planning and empowerment. In   Malaysia, even our local planners within the already scattered township jurisdictions all across the Klang Valley are   in the dark on how the structural plans will jive in with the future transportation needs, especially considering the top-  down secrecy of the MRT alignments.

Participatory approach is a fundamental tool for good governance, and it requires the trustees of public funds to   afford the public their rights to evaluate and approve choices based on transparent studies and findings, in which the   pros and cons are deliberated by experts and presented to all affected stakeholders. So far, there have been no   studies made public on MRT’s cost-benefit comparison with other alternative transit modes such as BRT, trams and   BET (which can work perfectly with  traffic restraint and transit priority measures).

As a Muslim, I am taught by the Quran (42: 38) that the trustees of the people’s wellbeing must conduct their affairs   by counsels. Our Muslim leaders always say the era where the government knows best is way over, and that   people’s need should be put first. Time is ripe for them to practice what they preach.

Muhammad Zulkarnain Hamzah  Jawatankuasa Masyarakat Madani IKRAM


Kutuk cubaan kabinet Israel

“Kami juga mengutuk lawatan Presiden Amerika Syarikat, Donald Trump ke Dinding al-Buraq sebelum mesyuarat kabinet tersebut, yang jelas bertujuan memberi sokongan kepada rejim Zionis untuk mengawal Baitul Maqdis,” tegas Prof. Madya Dr. Hafidzi Mohd Noor, Pengerusi MyCARE dalam sidang media pada Rabu lalu.

Tambahnya, rejim Zionis Israel masih meneruskan tindakan menceroboh dan membinasakan al-Quds walaupun Perhimpunan Agung Bangsa-bangsa Bersatu dan Majlis Keselamatan PBB telah berkali-kali meluluskan resolusi mengutuk tindakan itu, termasuk tindakan mengambil alih al-Quds serta cubaan untuk menukar status al-Quds.

“Kami dengan tegas mengutuk percubaan rejim Zionis memutarbelitkan maklumat berkenaan Baitul Maqdis dan Masjid al-Aqsa serta dakwaan mereka bahawa al-Quds dan al-Aqsa adalah milik mereka.”

Memuji para pembela Masjid al-Aqsa iaitu pasukan murabitun dan murabitat atas keberanian yang berterusan melindunginya daripada banyak percubaan pencerobohan rejim dan peneroka Zionis, pihak sekretariat kempen turut memuji sokongan padu kerajaan Malaysia dan rakyatnya terhadap perjuangan rakyat Palestin.

“Kami menyeru rakyat Malaysia yang mempunyai hati nurani, tanpa mengira kaum dan agama, untuk menyuarakan sokongan mereka kepada usaha menegakkan keadilan di bumi Palestin.

“Kami juga menyeru mereka untuk menyokong usaha gerakan BDS (Boycott, Divestment and Sanction) untuk memboikot rejim Zionis Israel serta semua organisasi yang bersubahat dengannya secara langsung atau tidak langsung, dalam melakukan kezaliman terhadap rakyat Palestin.”

Mesyuarat dan sidang media Kempen Selamatkan al-Quds ini telah diadakan bagi memperingati ulangtahun ke-50 penjajahan Kota al-Quds dan Masjid al-Aqsa oleh rejim Zionis Israel.

Sebanyak 25 NGO daripada pelbagai latar belakang seperti dakwah, kemanusiaan, akademik, ulama, wanita, belia dan mahasiswa, telah menghantar wakil bagi menyatakan sokongan terhadap kempen yang dianjurkan dan juga bersetuju agar satu pelan yang strategik disusun agar kempen ini dapat diperhebatkan lagi di peringkat antarabangsa.

Turut hadir Setiausaha Agung IKRAM, Hj Nahar Md Nor, Pengerusi BDS Malaysia, Prof Dr Mohd Nazari Ismail serta para pimpinan NGO antaranya Al-Quds Foundation Malaysia (QFM), MAPIM, ABIM, Viva Palestina Malaysia (VPM), HALUAN, Global Peace Malaysia (GPM), Yayasan Amal Malaysia, Aman Palestin, Palestinian Cultural Organization (PCOM) dan Muslim Care.

Pada bulan Jun 2017 ini, genap 50 tahun pendudukan al-Quds (Jerusalem) dan Masjid al-Aqsa oleh rejim Zionis susulan serangan mereka ke atas bumi Palestin pada tahun 1967. Akibatnya, Tebing Barat, Semenanjung Gaza dan bahagian Timur al-Quds termasuk Masjid al-Aqsa telah jatuh ke bawah pendudukan haram Israel.

Sejak itu, al-Quds dan Masjid al-Aqsa telah dicerobohi dengan cara yang sistematik dan beransur-ansur oleh rejim Zionis walaupun telah berkali-kali resolusi PBB diluluskan mendesak Israel menamatkan pendudukan haram mereka dan berundur dari kawasan yang dirampas daripada rakyat Palestin.

Di samping meningkatkan pencerobohan secara berleluasa terhadap Masjid al-Aqsa, jenayah rejim Zionis ini mencapai kemuncaknya semasa sambutan Hari Pendudukan al-Quds oleh rejim Zionis baru-baru ini apabila kerajaan Israel mengadakan satu mesyuarat kabinetnya di dalam salah satu terowong di bawah Dinding al-Buraq.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Harmoni Mission lebarkan amal ke Kemboja

“Misi ini bertepatan dengan ciri kelapan gagasan Kampus Harmoni iaitu ‘Peranan Kampus dalam Isu-Isu Masyarakat, Negara dan Antarabangsa Diiktiraf’,” kata Pengarah Harmoni Mission, Saudara Muhammad Miqdam Mohd Rashid.

Jelasnya, projek-projek yang bakal dilaksanakan di Kemboja iaitu Sumbangan Pendidikan (RM5,000), Wakaf Fasiliti (RM7,500) dan Bag of Harmoni (RM12,600) memerlukan sumbangan orang ramai untuk menjayakannya.

Menurutnya, Sumbangan Pendidikan khusus digunakan untuk aktiviti pembangunan mahasiswa dan kanak-kanak di kawasan perkampungan dengan wakaf berjumlah RM20 setiap lot.

Sementara itu, tambahnya, projek Wakaf Fasiliti bertujuan membangunkan kemudahan infrastruktur seperti tandas, sumber bekalan air terutamanya yang amat terhad untuk diperolehi di mana wakaf tersebut berjumlah RM30 setiap lot.

“Bag of Harmoni pula akan menyediakan keperluan mandiri yang terdiri daripada keperluan makanan harian, kelengkapan solat, set kesihatan dan kebersihan, dan set pembelajaran bagi kanak-kanak.”

Pihak Harmoni Mission mensasarkan 105 buah Bag Of Harmoni untuk disumbangkan kepada warga Kemboja di mana setiap beg memerlukan dana sebanyak RM120.

“Antara kandungan kegembiraan Bag of Harmoni adalah ubat-ubatan, makanan asas seperti beras, gula dan tepung serta barangan kebersihan seperti sabun,ubat gigi dan syampu.”

Tambah Miqdam, misi ini turut mendapat kerjasama daripada pihak Humanitaian Care Malaysia (MyCARE) dan agensinya, Nusantara Care (NICE) yang menjadi rujukan rapat sepanjang misi ini dilaksanakan.

Justeru itu, ahli-ahli misi merayu orang ramai dan pelbagai pihak yang berminat untuk menyumbang supaya menyalurkan sumbangan tersebut kepada akaun CIMB Islamic 860-301-2762 atas nama HARMONI STRATEGIK RESOURCES.

Sila e-melkan bukti sumbangan ke harmonimission@gmail.com atau hantarkan Whatsapp kepada Hajar ( 013-660 3019) atau Shouqqie (017-439 4359) dengan rujukan ‘wakaf fasiliti’, ‘wakaf pendidikan’ atau ‘bag of harmoni’.


Syarat-syarat mencapai kemenangan

Perasaan gembira menyambut kemenangan digambarkan oleh Allah dalam firman-Nya yang bermaksud:

“Dan pada ketika itu, orang-orang yang beriman akan bergembira; Dengan kemenangan yang diberi Allah. Dia memberi kemenangan kepada sesiapa yang dikehendakiNya dan Dialah jua Yang Maha Kuasa, lagi Maha Mengasihani.” (Ar-Rum:4-5)

Namun, kemenangan yang diharap dan diimpikan itu adakah berlaku secara tiba-tiba; tanpa sebab, tanpa syarat, tanpa peraturan atau sunnah yang tetap? Allah SWT menegaskan dalam beberapa ayat bahawa kemenangan itu datang dari sisi-Nya dengan syarat-syarat tertentu mengikut peraturan dan sunnah yang tetap.

Dia yang menentukan bilakah terlaksananya kemenangan, di mana, bagaimana dan di tangan siapa. Mukmin hanya wajib berusaha memenuhi syarat-syarat yang ditetapkan dengan jelas dan terperinci dalam al-Quran dan as-Sunnah serta dijelmakan dalam sirah Rasulullah SAW dan nabi-nabi sebelumnya. Firman Allah Ta’ala bermaksud:

“Dan (ingatlah bahawa) pertolongan yang membawa kemenangan itu hanya dari Allah Yang Maha kuasa, lagi Maha Bijaksana.” (Ali ‘Imran:126)

Menelitii beberapa ayat yang berkaitan dengan pertolongan Allah yang membawa kepada kemenangan, kita dapati kemenangan akan terlaksana apabila mukmin memenuhi dua syarat yang utama, iaitu:

Syarat pertama dan yang paling penting ialah beriman kepada Allah dengan sebenar-benar iman. Iman yang membuahkan amal, melaksanakan apa yang disuruh, menjauhi apa yang dilarang, sentiasa berusaha sehabis daya dalam mencari redha-Nya.

Sesungguhnya iman bukan sekadar dakwaan. Iman yang hakiki dapat disaksikan manifestasinya pada diri, akhlak dan peribadi. Firman Allah Ta’ala bermaksud:

“Sesungguhnya orang-orang yang beriman itu (yang sempurna imannya) ialah mereka yang apabila disebut nama Allah gementarlah hati mereka; dan apabila dibacakan kepada mereka ayat-ayatNya, menjadikan mereka bertambah iman, dan kepada Tuhan mereka jualah mereka berserah. Iaitu orang-orang yang mendirikan solat dan yang menginfaqkan sebahagian dari apa yang Kami kurniakan kepada mereka. Merekalah orang-orang yangberiman dengan sebenarbenarnya. Mereka akan mendapat pangkat-pangkat yang tinggi di sisi Tuhan mereka dan keampunan serta limpah kurnia yang mulia (di Syurga).” (Al-Anfal:2-4)

“Sesungguhnya orang-orang yang sebenar-benarnya beriman hanyalah orang-orang yang percaya kepada Allah dan Rasul-Nya, kemudian mereka (terus percaya dengan) tidakragu-ragu lagi, serta mereka berjuang dengan harta benda dan jiwa mereka pada jalan Allah; mereka itulah orang-orang yang benar (pengakuan imannya).” (Al-Hujurat:15)

Apabila telah terpahat iman yang hakiki, maka janji Allah tidak pernah dimungkiri.

“Dan sememangnya adalah menjadi tanggungjawab Kami menolong orang-orang yang beriman.” (Ar-Rum:47)

“Dan demi sesungguhnya! Telah ada semenjak dahulu lagi, ketetapan Kami, bagi hamba-hamba Kami yang diutus menjadi Rasul – Bahawa sesungguhnya merekalahorang-orang yang diberikan pertolongan mencapai kemenangan Dan bahawasanya tentera Kami(pengikut-pengikut Rasul), merekalah orang-orang yang mengalahkan (golongan yang menentang kebenaran).” (As-Soffat:171-173)

“Sesungguhnya Kami tetap membela serta mempertahankan Rasul-rasul Kami dan orang-orang yang beriman – dalam kehidupan dunia ini dan pada saat bangkitnya saksi-saksi (pada hari kiamat).” (Ghafir:51)

Syarat yang kedua ialah persiapan. Apa yang perlu dipersiapkan? Allah perintahkan mukmin membuat persiapan sebagaimana yang dinyatakan dalam firman-Nya yang bermaksud:

“Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukanpasukan berkuda yang lengkapsedia, untuk menggerunkan dengan persediaan itu musuh Allah dan musuh kamu serta musuh-musuh yang lain dari mereka yang kamu tidak mengetahuinya; sedang Allahmengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya.” (Al-Anfal:60)

Ayat ini merupakan satu perintah. Dan perintah membawa makna wajib. Dan yang wajib dipersiapkan bukan sampai menyamai kekuatan pihak lawan. Sebaliknya mukmin dituntut membuat persiapan apa yang termampu (mastato’tum). Pertolongan Allah akan datang bila mukmin membuat persediaan sedaya mampu mereka walaupun jika dibandingkan dengan persediaan pihak lawan masih jauh berbeza.

Namun itulah rahmat Allah kepada hamba-hamba-Nya. Kekuatan yang sebenar bukan terletak pada apa yang ada di tangan kita. Sebaliknya kekuatan yang sebenar adalah kebergantungan kita kepada-Nya.

Kekuatan atau quwwah dalam ayat di atas disebut dengan lafaz nakirah, quwwah (tanpa alif dan lam). Menurut pakar bahasa, nakirah membawa maksud syumul, iaitu merangkumi semua jenis kekuatan, dan ia berbeza dari satu zaman dengan zaman yang lain. Jenis kekuatan yang disebut dalam ayat di atas ialah pasukan-pasukan berkuda yang lengkap sedia. Itu bersesuaian dengan zaman itu.

Zaman sekarang, kekuatan yang diperlukan tentunya berlainan. Itulah yang mesti difikirkan oleh mukmin yang ingin mencapai kemenangan. Sebagai pendukung perjuangan Islam, khususnya ahli-ahli IKRAM tidak seharusnya melupai hakikat ini dan mengabaikan syarat kemenangan yang mesti dipenuhi.

IKRAM menyediakan manhaj tarbiah yang lengkap dan tersusun dengan wasilahnya yang pelbagai. Maka menjadi tanggungjawab setiap ahli beriltizam dengan manhaj dan mengikuti semua wasilah tahap demi tahap agar ilmu sentiasa meningkat dan iman kian mantap.

Di samping itu, IKRAM menyusun perancangan strategik, memperkemaskan organisasi, mengukuhkan jaringan dan meningkatkan prasarana yang bersesuaian dengan perkembangan zaman.

Ahli mesti memahami, mengetahui di mana sepatutnya memposisikan diri, mengoptimumkan sumbangan, memperkukuhkan barisan, menggenggam azam dan terusmelangkah ke medan. Terus mara sehingga menang atau syahid di tengah jalan.

Ditulis oleh: Ustazah Maznah DaudSumber: Tarbiatuna Siri 10

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Kenapa Perlu Mengundi Dan Pilih Calon Mana?

PRU15 semakin hampir sekarang. Saya melihat ada dua isu penting untuk PRU15 ini.

Pertama, rakyat Malaysia perlu keluar mengundi, jangan lagi tidak mengundi.

Ini kerana, kalau anda tidak keluar mengundi, pengundi daripada kalangan ahli parti tidak pernah cuai untuk keluar mengundi sahaja akan mendapat laba.

Ahli parti ini biasanya akan fanatik dan taasub pada parti. Walau bagaimana korup dan teruknya prestasi atau kebolehan calon, namun kerana calon itu daripada parti mereka, mereka akan tetap mengundi calon tersebut.

Untuk itu, bagi memastikan calon yang benar-benar layak untuk dipilih, pengundi selain ahli parti adalah king makers, iaitu undi mereka menjadi penentu.

Apatah lagi kelayakan untuk mengundi bagi anak muda 18 tahun ke atas sekarang adalah secara otomatik, maka ingatlah anak muda sekalian, anda juga adalah king makers. Siapa pemimpin yang akan menjadi kerajaan selepas PRU15 ada di tangan anda.

Jangan lupa PRN Melaka dan Johor sebelum ini. Terbentuknya kerajaan di dua negeri ini oleh parti yang kita sama-sama maklum bukan atas kekuatan mereka, tetapi kerana ahli parti dan gabungan parti tersebut keluar mengundi, sementara ahli-ahli parti yang lain yang tidak sebesar mana itu berantakan.

Tetapi yang lebih tragik lagi apabila lebih kurang 40 peratus lagi tidak keluar mengundi. Maka kerajaan terbentuk walaupun dengan hanya tidak sampai 40 peratus sahaja undi yang mereka perolehi.

Formulanya begini: 30-38 peratus undi solid parti berkenaan dan sekutunya; 30-38 peratus lagi undi-undi daripada ahli parti-parti yang tidak bersatu di bawah satu pakatan, sementara baki 30-40 peratus lagi tidak keluar mengundi!

Maka terbentuklah kerajaan walaupun yang menang hanya memperolehi tidak lebih 40 peratus undi secara puratanya. Maka, jangan salahkan kerajaan yang terbentuk tapi pengundi-pengundi yang tidak keluar mengundi perlu muhasabah diri mereka. Pastikan perkara ini TIDAK lagi berulang dalam PRU15.

Kedua, amat peri penting juga siapa calon yang akan kita undi. Saya coretkan beberapa kriteria calon yang pengundi boleh pilih dan tolak.

1. Calon yang korup sama ada terlibat dgn rasuah dan salah guna kuasa, maka jangan diundi. Ini kuasa pengundi tapi ahli parti mereka tidak endah perkara ini kerana ketaasuban mereka kepada parti.

2. Calon yang setelah menjadi wakil rakyat menjadi kaya-raya luar biasa, calon ini jangan diundi.

Mungkin ada yang berhujah, apa salahnya ia menjadi kaya? Jawapan saya ada suatu yang tidak betul, sebab itu ia menjadi kaya raya.

Seorang wakil rakyat tidak boleh membuat dua kerja dalam satu masa; politik dan berniaga dan sebagainya. kedua-dua profesyen ini sangat berat untuk dilaksanakan dan tidak mungkin dapat dilakukan serentak.

Jadi kalau ia kaya-raya, ia sebenarnya telah tidak menjalankan fungsinya secara berkesan sebagai wakil rakyat.

Gaji dan elaunnya sebagai wakil rakyat tidak memungkinkan ia menjadi kaya-raya, sebaliknya ia menggunakan kedudukannya sebagai wakil rakyat untuk mencari laba dan habuan kekayaan. Calon seperti ini perlu ditolak. Iingat tagline saya: kaya-raya luar biasa.

3. Berkait dengan nombor 2, andai calon itu sudah kaya-raya sebelum menjadi wakil rakyat, maka tidak ada isu untuk mengundi calon ini.

Malah dengan kekayaan itu akan memudahkan lagi calon tersebut untuk menjalankan tugasnya sebagai wakil rakyat, seperti menginfakkan hartanya kepada mereka yang memerlukan. Biasanya orang yang kaya tidak lagi berminat menjadi ‘khadam rakyat’, tetapi calon seperti ini luar biasa sifatnya.

Dalam lipatan sejarah, Saidina Abu Bakar dan Saidina Uthman r.a. adalah contoh unggul untuk menjadi ikon kepada kita semua. Dalam lipatan sejarah kepimpinan dunia juga ada banyak contoh seperti Abu Bakar dan Uthman r.a. ini.

4. Sekiranya calon itu tidak kaya dan ia biasa-biasa sahaja, namun semasa kempen pilihan raya kelihatan ia sangat mewah, boleh menghulurkan wang yang begitu banyak dan mewah kepada pengundi, bantu itu dan bantu ini, dan macam-macam lagi bantuan yang diberikan sedangkan sebelum ini ia tidak pernah mampu melakukannya, maka hati-hati dengan calon seperti ini.

Saya amat mengesyaki ada pihak lain di belakangnya. Kemenangannya boleh membawa padah kepada anda sebagai pengundi, malah juga kepada negara sebenarnya. Ia juga mirip rasuah dan sogokan yang boleh menghancurkan negara!

5. Sekiranya calon itu amat trampil wataknya, mempunyai ciri-ciri pemimpin, kelayakan akademik amat tinggi, tetapi tidak mampu menghamburkan wang ringgit dan apa-apa imbuhan kepada pengundi, maka inilah CALON TERBAIK PILIHAN ANDA sebenarnya.

Kenapa saya kata begitu? Ini kerana pemimpin itu yang kaya kepimpinannya, yang kaya perkhidmatannya, yang kaya idea-ideanya yang bernas, kerana ketahuilah, itulah kekayaan seorang pemimpin.

Saidina Umar al-Khattab r.a. tergolong dalam kumpulan ini. Malah Rasulullah SAW adalah contoh unggul dan tiada tolok banding dalam bab kepimpinan ini tetapi baginda dan Saidina Umar tidak kaya harta!

6. Bercakap soal calon dan harta ini, saya perlu jelaskan juga, saya tidak bermaksud calon pilihan raya tidak perlu mempunyai apa-apa kemudahan untuk menjadi calon.

Dana untuk petugas pilihan raya calon, dana untuk jentera pilihan raya, dana untuk berkempen, dana untuk keperluan lain yang umum memahaminya adalah satu keperluan, jangan disamakan dengan apa yang saya sebutkan di atas.

Insya-Allah, andai pengundi PRU15 boleh menjadi king makers (penentu) kepada calon-calon yang bertanding, maka PRU15 akan menjanjikan satu landskap baru kepada kepemimpinan Negara RAHMAH yang kita idamkan.

Wakil-wakil rakyat di Parlimen dan Dewan Undangan Negeri adalah pemimpin yang kelayakan akademiknya cemerlang, bersih daripada korupsi, kepimpinannya berwibawa dan berperwatakan pemimpin adalah khadam rakyat, wang negara tidak akan tiris lagi, dan tentunya rakyat jua yang akan mendapat hasilnya.

Sesungguhnya bumi Malaysia ini amat kaya dengan hasil buminya. Negara Malaysia mempunyai ramai pemimpin-pemimpin yang berbakat besar, negara hanya menunggu masa dan ketika rakyatnya keluar mengundi untuk PRU15.

Dan seterusnya, jangan lupa keluar mengundi dan pilih betul-betul siapa yang anda akan undi nanti.

Dato’ Dr Hassan Basri Awang Mat Dahan
Timbalan Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merangka strategi membela Palestin

Bertempat di One World Hotel Petaling Jaya, Perdana Menteri Tun Dr Mahathir bin Mohamad dalam ucapan perasmiannya berkata Malaysia akan sentiasa menyokong Palestin dan polisi luar terhadap negara itu tidak pernah berubah sejak kemerdekaan Malaysia.

Persidangan ini bagi menyedarkan kewujudan kebebasan untuk semua negara bagi mencetuskan bantahan, merupakan acara penting susulan pelan damai Timur Tengah yang diumumkan Presiden Amerika Syarikat Donald Trump dan Perdana Menteri Israel Benjamin Netanyahu.

Beliau turut mendesak agar Presiden Amerika Syarikat (AS), Donald Trump melepaskan jawatannya selepas sebahagian besar rencana perdamaian disokong AS ditolak oleh Palestin dan sekutunya.

Dalam pada itu, ketika mengulas sokongan AS terhadap Israel dan perjuangan rakyat Palestin untuk mendapatkan pengiktirafan terhadap tanah air mereka sendiri, Tun Mahathir bertegas bahawa tindakan berkenaan boleh diterima di AS tetapi tidak boleh diterima di sini.

Ini adalah sidang yang penting dalam situasi di mana berlaku pelan damai antara Washington dan Israel, ketika ramai pihak dunia yang menentangnya, antaranya Malaysia sendiri.

Sangat jelas, bahawa keputusan Trump melaksanakan pelan damai Palestin-Israel adalah tidak adil kerana ia hanya akan menimbulkan lebih banyak konflik di rantau itu yang ketika ini turut dibantah berbilion orang di dunia.

Menurut sumber media, Trump telah mula berkempen bagi mengekalkan jawatannya sempena pilihan raya presiden yang akan berlangsung pada 3 Nov 2020 akan datang.

Sehubungan dengan itu, Malaysia tetap mengekalkan kritikan terhadap sokongan AS terhadap Israel. Mana-mana orang asing yang cuba mempengaruhi keputusan pilihan raya di sini, kerajaan akan mengambil tindakan terhadap orang yang didapati melakukan itu.

Sebelum ini, terdapat beberapa negara telah melancarkan peperangan melawan Israel namun kalah, kini strategi yang dirancang dengan baik untuk memenangi hati dan minda dunia diperlukan untuk membawa keadilan bagi rakyat Palestin sebagaimana persidangan yang dilaksanakan ini.

Sangat mengecewakan apabila setelah tujuh dekad hanya satu pihak daripada ‘Two-State Solution’ dibentuk iaitu Israel, sedangkan rakyat Palestin masih lagi ketinggalan bergelut menuntut keadilan, keamanan dan sebuah negara berdaulat mereka sendiri. Tentunya, rayuan  rakyat Palestin menjadi tumpuan isu kepada majoriti komuniti antarabangsa tanpa mengira agama, bangsa dan negara.

Untuk memenangi hati dan minda rakyat, sewajarnya ia perlukan strategi. Apa yang dilakukan oleh negara kuasa besar sekarang ini adalah sangat bertentangan dan menyalahi undang-undang. Justeru, bagi memenangi perjuangan Palestin itu, satu strategi yang benar perlu dilakukan, kerana bertindak dalam keadaan marah dan kecewa, tentunya tidak akan dapat membantu usaha Palestin apalagi meredakan keadaan yang terjadi.

Sebaiknya, perlu ada satu strategi yang betul digunakan oleh Palestin dan disokong oleh semua penyokong mereka, dalam usaha untuk memenangi hati dan pemikiran manusia, iaitu perkara ini adalah perjuangan demi keadilan dan keamanan.

Dalam perkembangan berkaitan, Tun Dr Mahathir turut mengkritik tindakan Israel merampas tanah Palestin dan beliau menggambarkannya ia adalah satu ketidakadilan yang besar.

Menurutnya, apa yang berlaku kepada Yahudi di bawah Nazi Jerman tidak membuatkan mereka lebih simpati atau lebih mengambil kira mengenai isu kesaksamaan dan keadilan, tetapi sebaliknya mereka mahu melakukan ketidakadilan terhadap orang lain. Tindakan pembuli, hanya kerana mereka mempunyai kekuatan membuli yang tidak berdaya tetapi, di Malaysia dan di bahagian lain di dunia, akan menegakkan peraturan undang-undang.

Ketika menyampai ucapannya pada Persidangan Liga Ahli Parlimen Untuk Al-Quds (LP4Q) di hadapan hadirin, Tun Dr Mahathir dengan lantangnya mengkritik isu ‘Deal of the Century’, ia akan hanya meneruskan dominasi pendudukan seperti dasar aparteid ke atas rakyat Palestin dan sesungguhnya Malaysia mendapati cadangan itu tidak dapat diterima serta amat tidak adil.

Lagi memburukkan keadaan, ia menyerahkan bandar suci Jerusalem (Baitulmaqdis) dengan mudah kepada pihak Israel, tanpa mempedulikan perasaan jutaan umat Islam dan Kristian di seluruh dunia. Hal itu sebenarnya, akan membawa lebih banyak konflik di rantau ini, dan kemarahan berbilion masyarakat di seluruh dunia.

Beliau turut menegaskan bahawa isu Palestin adalah satu isu keadilan dan kemanusiaan. Ia bukan satu persoalan antara umat Islam dan bukan Islam, agama tidak ada (kaitan) dengannya. Mereka (Palestin) telah dinafikan hak asasi mereka, dan kita mesti prihatin mengenainya.

Selain itu, Dr Mahathir turut menyamakan pendirian Israel terhadap rakyat Palestin dengan penindasan Yahudi oleh Adolf Hitler di Jerman.

Akhir Januari lalu di Washington, Trump bersama Perdana Menteri Israel, Benjamin Netanyahu melancarkan pelan damai Palestin-Israel yang dikritik hebat kerana memihak kepada Israel dan seolah-olah memberi harapan satu hari nanti Palestin akan mempunyai negara sendiri yang berdaulat.

Sejajar dengan usaha yang dijalankan semua pihak bagi memerdekakan Palestin, kesepakatan dan kerjasama dalam kalangan ahli Parlimen seluruh dunia untuk melihat apa yang berlaku di Palestin diperlukan melalui usaha-usaha yang dijalankan sebagaimana diadakan persidangan seperti ini.

Melalui persidangan ini juga, satu suara yang mewakili seluruh rakyat seluruh negara dapat dihimpunkan kerana suara ahli-ahli Parlimen adalah mewakili rakyat.

Dalam siri ucapan ahli-ahli parlimen dari negara-negara yang hadir, suara mereka menegaskan bahawa isu ini bukanlah isu agama walaupun melihat kepada tema (Ke Arah Strategi Mempertahankan Al Quds) tetapi ia adalah satu isu besar iaitu perjuangan terhadap isu hak asasi manusia yang semua perlu peka dan peduli akannya.

Sidang LP4Q tahun ini disokong pelbagai NGO antaranya Angkatan Belia Islam Malaysia (ABIM), Pertubuhan Kebudayaan Palestin Malaysia (PCOM), Pertubuhan Himpunan Lepasan institusi Pendidikan Malaysia (HALUAN), Pertubuhan Ikram Malaysia (IKRAM), Majlis Perundingan Pertubuhan Islam Malaysia (MAPIM) dan Yayasan Al-Quds Malaysia (QFM).

Penaung persidangan, Speaker Dewan Rakyat Tan Sri Dato’ Mohamad Ariff Md Yusof, Menteri Perdagangan Dalam Negeri dan Hal Ehwal Pengguna Datuk Seri Saifuddin Nasution Ismail yang juga penasihat penganjur persidangan dan Presiden LP4Q Sheikh Hamid Abdullah Al-Ahmar, turut hadir dalam sidang media yang didadakan.

Persidangan LP4Q sebelum ini telah berlangsung di Istanbul pada 2016 dan 2018, yang mana telah dirasmikan oleh Presiden Turki Racep Tayyip Erdogan. Antara isu yang pernah dibawa ke sidang itu adalah persetujuan dalam mendokumentasikan tindakan Israel yang disifatkan sebagai jenayah untuk dibentangkan di Mahkamah Jenayah Antarabangsa di The Hague.

LP4Q adalah kumpulan antarabangsa yang ditubuhkan pada 2015 dan berpusat di Turki. Ia bertujuan mengaktifkan peranan anggota Parlimen dalam menyokong hak asasi manusia Palestin mengikut undang-undang antarabangsa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agamawan jangan timbulkan polemik

SERI KEMBANGAN – Menteri di Jabatan Perdana Menteri (Hal Ehwal Agama), Datuk Idris Ahmad menasihati golongan agamawan agar menghentikan sebarang polemik yang boleh mencetuskan kekeliruan dalam kalangan masyarakat Islam.

“Persoalan mengenai perselisihan pandangan berkaitan isu agama, masing-masing mempunyai hujah tersendiri.”

Beliau berkata, bagaimanapun agamawan harus mencari jalan untuk memudahkan masyarakat memahami Islam.

“Kita mahu supaya agamawan ini tidak timbulkan polemik kepada masyarakat awam,” ujarnya.

“Sebab itu saya turun ke negeri-negeri buat program Multaqa Murabbi Ummah. Setakat ini kita telah turun di Sabah, Melaka dan Negeri Sembilan. Di Terengganu, insya-Allah minggu ini dan akan datang di Kedah dan Pulau Pinang.”

Idris berkata, program tersebut menghimpunkan para agamawan untuk menasihati mereka supaya membincangkan soal yang sepatutnya kepada masyarakat awam.

Menurutnya, golongan agamawan harus memberikan keutamaan terhadap perkara yang memberi manfaat kepada ummah.

Selain itu, Idris turut menasihatkan semua pihak supaya mengambil berat tentang keperluan masyarakat setempat khususnya jiran masing-masing.


Terus turunkan nilai R-Naught, SOP dipertingkatkan

“Penularan COVID-19 juga jelasnya bergantung kepada faktor di lapangan termasuk pematuhan prosedur operasi standard (SOP) oleh masyarakat setempat.”

Menurutnya, nilai R-Naught semata-mata bukan indikasi untuk menunjukkan pada masa sekarang dan akan datang adakah jangkaan kes akan menurun, ia tidak semestinya sedemikian.

“Banyak keadaan lain menyumbang faktor kes berlaku di lapangan. Jadi nilai R-Naught itu memberikan makluman bahawa apa yang dilakukan oleh kerajaan adalah bertepatan.”

Dalam pada itu, penurunan kadar nilai kebolehjangkitan (Rt) atau R-Naught (R0) daripada 2.2 kepada 1.1 di negara ini memberi sedikit kelegaan kepada petugas barisan hadapan dan masyarakat.

“Tetapi bagi kita di peringkat masyarakat pula, seharusnya kena teruskan langkah-langkah SOP, kita tidak boleh kata apabila R-Naught itu dah turun, kita melonggarkan langkah keselamatan dan SOP. Itu adalah langkah tidak tepat, kita perlu terus serius untuk patuh SOP dan patuh apa yang dimaklumkan pihak KKM,” ujar Dr Malina.

Beliau berkata, tindakan agresif oleh pasukan petugas barisan hadapan terutamanya KKM amat bertepatan dalam kejayaan menurunkan nilai R-Naught daripada 2.2 kepada 1.1 ketika ini.

“Malah Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) di sesuatu kawasan penularan COVID-19 adalah langkah terbaik kerajaan dalam membendung penularan COVID-19 dan wajar mendapat sokongan berterusan rakyat.

Dalam perkembangan berkaitan, beliau menyarankan Kementerian Kesihatan Malaysia (KKM) agar menamakan kluster jangkitan COVID-19 di sesuatu kawasan dengan nama lokasi sebenar penularan direkodkan, bukan dengan meletakkan nama samaran bagi mengelak daripada pengetahuan masyarakat.

“Tindakan itu dapat memberi pengetahuan dan rujukan kepada masyarakat untuk lebih berhati-hati daripada terkena jangkitan COVID-19 jika berada di kawasan kluster berkenaan dan saya berpendapat dalam keadaan sekarang ini, Kementerian (KKM) boleh membezakan antara data perlu dirahsiakan dan apakah data-data yang perlu dimaklumkan kepada masyarakat.”

Namun dari segi kesihatan awam, beliau berpendapat bahawa data-data yang perlu dikongsi masyarakat terutama untuk memaklumkan risiko mereka dalam mendapat sesuatu jangkitan perlu dimaklumkan.

“Jadi saya tidak nampak alasan mengapa KKM perlu gunakan nama samaran dan nama tidak jelas terhadap kluster-kluster yang berlaku. Bagi saya, tidak menjadi sesuatu merbahaya jika kita menyatakan sebenar nama kluster dan lokasi sebenar.”

Sehubungan dengan itu, beliau menyarankan supaya KKM tidak lagi menggunakan nama samaran, tetapi gunakanlah nama sebenar untuk memberikan lebih kefahaman kepada masyarakat.

Sehingga kini, COVID-19 telah meragut hampir 1.2 juta nyawa dan menjangkiti lebih 46 juta orang di seluruh dunia sejak ia muncul di China pada penghujung tahun lalu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Istiqamah pasca-Ramadan – Aku mampu rupanya

Antaranya adalah kemampuan berenang sejauh 50 meter. Aku ragu akan kemampuan diri. Mampukah aku? Tidak pernah lagi dalam hidupku untuk berenang sejauh itu.

Wisel ditiupkan. Melihat rakanku mulai menerjunkan diri memasuki air, aku beranikan diri.

Tanpa berpaling, aku meneruskan hempasan tangan serta kayuhan kaki. Tidak juga memandang ke hadapan, khuatir hilang keyakinan diri. Selepas beberapa ketika, rupa-rupanya aku merupakan antara yang paling hadapan. Dan akhirnya aku mampu menamatkan ujian renang dengan jayanya.

Aku mampu rupanya. Dan selepas insiden itu, aku bertambah yakin dengan skil renangku, sekurang-kurangnya mampu untuk menyelamatkan diri saat kecemasan.

Fatimah Bunyamin merupakan seorang guru merangkap penulis sebuah buku yang hebat, iaitu ‘Nota Cinta Untuk Cikgu’. Dalam mukadimah buku itu, penulis mengimbau kembali peristiwa yang menjadikan beliau berkeyakinan untuk menjadi penulis.

Ya, pernah sekali guru Bahasa Melayu beliau memberikan sebuah ungkapan yang amat membekas di hati selepas memeriksa kertas karangan beliau.

“Penulisan awak sangat baik. Awak bakal menjadi penulis…” Kata-kata itulah yang tersemat dalam jiwa Cikgu Fatimah sehingga terhasilnya buku sulung beliau.

Segala puji bagi Allah atas kurniaan usia untuk menempuh Ramadan baru-baru ini. Andai dikenangkan kembali amalan kita sewaktu sebelum Ramadan.

Solat sunat? Mungkin jarang-jarang. Puasa sunat? Sukar sekali. Tilawah al-Quran? Mungkin berjaya satu dua muka setiap hari. Infak? Mungkin ikut ‘mood.’

Dosa dan noda? Ya, masing-masing antara kita ada mujahadah tersendiri dan seringkali kita tumpas dengan bisikan syaitan dan dorongan nafsu.

Kenangkan kembali Ramadan yang baru pergi. Apakah yang telah berjaya kita laksanakan?

Dengan taufik dan inayah Allah, kita telah berjaya; puasa penuh 30 hari, solat tarawih dan witir setiap malam, infak hampir setiap hari, tilawah al-Quran mungkin satu juzuk sehari, bangun sebelum subuh untuk melaksanakan sunnah bersahur dan berdoa sebelum subuh.

Dosa? Mungkin ada tanpa disedari. Namun, umumnya kita berjaya menjauhi tabiat buruk sebelum Ramadan.

Apakah hikmah di sebalik kejayaan ini?

Kata Dr Yasir Qadhi dalam salah satu khutbahnya, hikmah Ramadan adalah untuk mendedahkan potensi sebenar kita sebagai hamba Allah, potensi untuk mengecapi kemanisan ibadah serta menjauhi perkara yang haram.

Seolah-olah Ramadan ini sedang berpesan, “Wahai si Fulan, engkau mampu sebenarnya…”

Para ulama menerangkan tentang hal ini. Bagaimanakah seharusnya kita menilai diri kita pasca-Ramadan?

Jangan membandingkan amal kita pasca-Ramadan dengan bulan Ramadan itu sendiri. Sebaliknya, nilailah amalan pasca-Ramadan kita dengan amalan sebelum Ramadan, iaitu bulan Syaaban.

Sememangnya Ramadan itu bulan yang penuh keberkatan sehingga suasananya mendorong manusia menjadi baik, tidak seperti bulan-bulan yang lain. Adakah sama, atau lebih baik? Moga kita berada dalam golongan yang lebih baik, insya-Allah

Dan yakinlah dengan rahmat Ilahi. Dia mahu melihat kesungguhan kita selaku hamba.

Kajian awal psikologi dan kaitan dengan pasca-Ramadan

Dalam kajian psikologi tentang ‘self awareness’ atau kesedaran kendiri, seseorang manusia akan menetapkan suatu standard dalam diri untuk dicapai.

Seandainya seseorang itu berasa yakin bahawa keadaan dirinya kini boleh mencapai standard itu, maka dia akan mula bertindak memperbaiki dirinya sendiri. Persoalannya, bagaimanakah ingin membentuk keyakinan diri dalam konteks pasca-Ramadan?

Ada beberapa cadangan diutarakan, antaranya adalah ambil masa untuk refleksi diri melalui menulis dan sentiasa terbuka untuk menerima maklum balas daripada pihak lain.

Maka, berdasarkan teori ini, ambillah sedikit masa untuk merenung kembali Ramadan yang baru sahaja kita lalui. Siri ‘kejayaan’ kita hendaklah diraikan atau sudah diraikan pada 1 Syawal yang lepas.

Bahkan, anggaplah Ramadan itu ibarat seorang ‘rakan’ yang memberitahu kamu, “Wahai manusia, kamu mampu sebenarnya menjadi hamba Allah yang terbaik…”

Maka, bolehkah kita menjawab persoalan, “Mampukah aku menjadi Muslim yang baik pasca-Ramadan?”

Jawablah dengan yakin, “Insya-Allah, boleh!!” Moga Allah membantu kita semua. Wallahu a’lam.

Rujukan:1. Post Ramadan Dip Khutbah by Syeikh Dr Yasir Qadhi2. What is Self Awareness and Why is it important, Aeckerman CE, positivepsychology.com

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemergian Syeikh Mahdi Akif: Takziah daripada IKRAM

Pertubuhan IKRAM Malaysia (IKRAM) merakamkan rasa sedih dan dukacita dengan pemergian mantan Mursyid Am Ikhwan Muslimin, Almarhum Syeikh Muhammad Mahdi Akif, yang telah kembali ke rahmatullah pada Jumaat, 22 September 2017 di Kaherah.

IKRAM mengucapkan takziah kepada para pemimpin Ikhwan Muslimin dan ahli keluarga Syeikh Muhammad Mahdi Akif.

Almarhum dilahirkan pada tahun 1928, tahun Ikhwan Muslimin ditubuhkan. Beliau merupakan Mursyid Am ketujuh Ikhwan Muslimin bermula pada 2004 hingga 2010.

Almarhum adalah Mursyid Am pertama yg memastikan tempoh kemursyidannya tidak disambung setelah ia tamat. Ini merupakan satu amalan baru dalam jamaah Ikhwan Muslimin. Kemursyidan Mursyid Am yang lain tamat setelah mereka meninggal dunia.

Almarhum adalah mantan Mursyid Am yang dipenjarakan bersama-sama Mursyid Am yang menggantikannya dan juga mantan Mursyid Am yang meninggal dunia dalam penjara.

Almarhum bersama ratusan pemimpin Ikhwan yang lain ditahan pada 2013 berikutan protes besar-besaran terhadap kudeta tentera yang dilakukan terhadap Dr. Mohamed Morsi, Presiden Mesir yang dipilih secara demokratik.

Kesusahan jasad dan keperitan duniawi merupakan penghujung hayatnya yang penuh dengan perjuangan menegakkan keadilan, menyeru kemakrufan, melawan kebatilan serta menentang kemungkaran.

Selamat pergi murabbi kami. Kami akan menyusul nanti dengan segala kebaikan yang terdaya dalam mujahadah menghayati ajaran al-Quran dan as-Sunnah Rasulullah SAW.

Moga Allah SWT menyediakan kesenangan bagi Almarhum di alam barzakh dan di akhirat nanti, serta rohnya ditempatkan bersama para syuhada’ dan solehin.

Dr. Hj. Mohd. Parid Sheikh AhmadPresiden IKRAM

Message of Condolence Pertubuhan IKRAM Malaysia (IKRAM) 23 September 2017 (2 Muharram 1439H)

THE PASSING OF ALMARHUM SYEIKH MUHAMMAD MAHDI AKIF, FORMER MUSLIM BROTHERHOOD SUPREME GUIDE

Pertubuhan IKRAM Malaysia (IKRAM) is saddened and deeply sorrowed by the passing of the former Mursyidal ‘Am (Supreme Guide) of the Muslim Brotherhood, the late Sheikh Muhammad Mahdi Akif, who returned to Allah on Friday, 22 September 2017 in the hospital of the Cairo prison where he was held.

IKRAM expresses our heartfelt condolences to the leaders of the Muslim Brotherhood and to the family of the late Sheikh Muhammad Mahdi Akif.

Sheikh Muhammad Mahdi Akif was born in 1928, the year the Muslim Brotherhood was established. He was the seventh Supreme Guide of the Muslim Brotherhood from 2004 to 2010. He was also the first Supreme Guide who ensured that his term was not renewed after it had expired, which became a new practice for the organisation. Previous Supreme Guides remained in office until death.

The late Sheikh was imprisoned together with the Supreme Guide who succeeded him (Mohammed Badie), and was the first former Supreme Guide to die in prison.

He was arrested along with hundreds of other Muslim Brotherhood leaders in 2013 following a massive protest against the military coup which overthrew Dr. Mohamed Morsi, the democratically elected President of Egypt.

His life, which was a constant struggle in upholding justice, calling to good actions, and fighting against oppression as well as falsehood, ended in physical hardship under the cruelty of the world.

Farewell, dear teacher. We will follow in your footsteps, bringing with us our deeds from persevering in appreciating the teachings of the Quran and the traditions of Rasulullah (peace be upon him).

May Allah SWT be pleased with him and ease his way in the realm of the barzakh and the hereafter, and may his soul be placed among martyrs and the pious.

Dr. Hj. Mohd. Parid Sheikh AhmadPresident, Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Landskap kesungguhan

Walaupun ketika Ramadan syaitan telah dibelenggu, tetapi masih terdapat perbuatan-perbuatan jahat dan maksiat yang masih dilakukan oleh manusia.

Namun tidak dapat dinafikan, bagi mereka yang menempatkan diri dalam kalangan orang-orang yang menghayati Ramadan, mereka akan dapat merasakan bahawa Ramadan seolah-olah menaungi kehidupan dengan sayap rahmat dan pintu-pintu amalan kebaikan. Rasulullah ﷺ telah bersabda:

إِذَا دَخَلَ شَهْرُ رَمَضَانَ فُتِّحَتْ أَبْوَابُ السَّمَاءِ، وَغُلِّقَتْ أَبْوَابُ جَهَنَّمَ، وَسُلْسِلَتِ الشَّيَاطِينُ

“Apabila datangnya Ramadan maka dibuka pintu-pintu syurga, ditutup pintu-pintu neraka dan dibelenggu syaitan-syaitan.” (HR Bukhari, No. 1899)

Pembelengguan syaitan sebagaimana yang diterangkan dalam hadis tersebut merupakan satu pernyataan simbolik bahawa manusia akan diberikan satu fasa untuk mencari dirinya sendiri apabila berpeluang direhatkan daripada ‘penasihat’ dalam membuat pilihan.

Syaitan pula, seolah-olah diberikan peluang meloloskan diri daripada menjadi alasan dan justifikasi manusia apabila berbuat salah. Namun, menyalahkan syaitan dalam membuat pilihan merupakan satu tindakan yang tidak wajar!

Manakan layak, makhluk yang mempunyai akal untuk berfikir dan membuat pertimbangan, menyalahkan syaitan yang hanya melakukan apa yang telah diberikan ‘lesen’ oleh Allah Taala.

 قَالَ فَبِعِزَّتِكَ لَأُغْوِيَنَّهُمْ أَجْمَعِينَ – إِلَّا عِبَادَكَ مِنْهُمُ الْمُخْلَصِينَ

Iblis menjawab: “Demi kekuasaan Engkau, aku akan menyesatkan mereka semuanya, kecuali hamba-hamba-Mu yang mukhlis di antara mereka.” (Saad:  82-83)

Dalam Surah Saad tersebut, Allah SWT telah menerangkan tentang peranan syaitan dalam ekosistem penciptaan makhluknya, juga pada ayat selepas itu, Allah Taala menjanjikan juga bahawa orang-orang yang ikhlas dan diselamatkan oleh Allah akan bebas daripada pengaruh serta hasutan syaitan tersebut.

Makanya, yang menjadi kunci kepada pilihan manusia ialah kekuatan akal yang dikurniakan Allah Taala dan keikhlasan yang ada pada dirinya. Keikhlasan ialah sifat luhur yang ada dalam diri seseorang yang akan menggerakkannya untuk bersungguh-sungguh dalam pemikiran dan tindakan.

Ikhlas dan takwa amat berkait rapat. Takwa yang dipupuk menerusi ibadah puasa mampu melahirkan seorang Muslim yang ikhlas, bukan sahaja dalam hubungannya dengan Sang Pencipta, malah dalam hubungannya dengan sesama manusia.

Lalu, Ramadan datang (dengan syaitan direhatkan) untuk memberi peluang kepada manusia berlatih serta memilih berdasarkan kepada akal dan imannya. Sepanjang Ramadan, tarikan kepada pilihan untuk melakukan kebaikan dihidangkan dengan janji gandaan pahala dan kempunan tanpa sempadan.

Boleh saja Ramadan hadir dengan suruhan untuk beribadah, tetapi pakej yang disediakan oleh Allah Yang Maha Pengasih merupakan peluang yang tiada tolok bandingnya. Semuanya untuk kebaikan manusia itu sendiri, melatih diri, mencari momentum untuk melonjakkan kualiti keimanan dan prestasi sebagai hamba.

Latihan melakukan kebaikan, melunaskan perkara-perkara yang wajib, menghiasi Ramadan dengan amalan sunat, menyantuni insan-insan sekeliling dengan rahmat, semuanya akan membekas dalam jiwa-jiwa yang bersedia untuk berubah.

Menerusi bingkai ibadah Ramadan juga, Rasulullah ﷺ telah menunjukkan bahawa manusia mesti mempunyai sikap bersungguh-sungguh dalam tindakannya. Contoh yang diberikan dalam konteks ibadah umpamanya telah dirakamkan dalam sebuah hadis iaitu:

Sayyidatina Aisyah RA meriwayatkan perlakuan Nabi ﷺ ketika tiba 10 malam terakhir. Beliau berkata, yang bermaksud:

كَانَ النَّبِيُّ صَلَّى اللَّهُ عَلَيْهِ وَسَلَّمَ إِذَا دَخَلَ الْعَشْرُ شَدَّ مِئْزَرَهُ وَأَحْيَا لَيْلَهُ وَأَيْقَظَ أَهْلَهُ
“Nabi ﷺ apabila masuknya hari 10 terakhir Ramadan, Baginda akan mengetatkan kain, menghidupkan malam tersebut dan mengejutkan ahli keluarganya (untuk turut menghidupkan malam).” (HR Bukhari, No. 2024)

Kesungguhan yang digambarkan dalam hadis ini seharusnya menjadi inspirasi kepada kita sebagai umat Baginda ﷺ. Kesungguhan yang dipupuk semasa Ramadan sewajarnya meninggalkan bekas dalam jiwa dan sikap seorang Muslim apabila Ramadan berlalu pergi.

Kesungguhan ini sepatutnya ditanam dalam-dalam dan menjadi jati diri seorang Muslim. Sikap sambil lewa, tidak bersungguh-sungguh perlu dibuang jauh-jauh. Jika kita lihat pada hari ini, sikap sambil lewa dan tidak bersungguh-sungguh menjadi punca kepada pelbagai masalah samada di peringkat peribadi mahupun institusi.

Kita boleh lihat bagaimana sebuah keluarga yang mempunyai ketua dan ahlinya yang bersungguh-sungguh. Dengan kesungguhan, sebarang kesukaran akan dapat diatasi dengan baik.

Kita juga boleh membayangkan bagaimana sebuah organisasi yang mempunyai pemimpin yang bersungguh-sungguh boleh menggerakkan organisasinya laju dan maju ke hadapan.

Kita juga boleh membayangkan bagaimanakah keadaan sebuah negara yang mempunyai pemimpin yang bersungguh-sungguh berusaha demi kemaslahatan rakyat.

Merujuk kepada elemen yang mendasari kehidupan seorang Muslim, persepsi serta minda seorang Muslim mestilah benar dan betul. Jika dianalisis hukum-hukum dan peraturan yang telah digariskan oleh syarak, kita dapat mengenal pasti aura kesungguhan dan keikhlasan yang ingin diterapkan merentasi hukum-hukum tersebut.

Seorang Muslim tidak perlu tunggu menjadi kaya untuk bersedekah, malah Allah menjanjikan keberkatan pada rezeki yang disedekahkan walaupun sedikit. Selain itu juga, seorang Muslim tidak perlu tunggu untuk cukup ilmu untuk berdakwah, tetapi Rasulullah ﷺ telah menyarankan untuk sampaikan Islam walaupun dengan satu ayat.

Begitu juga, tidak perlu sempurna untuk mendirikan rumah tangga dan melahirkan zuriat, tetapi cukuplah dengan adanya agama serta persediaan fizikal yang memadai. Seorang Muslim juga tidak perlu menunggu dosa untuk memohon keampunan, malah Islam mengajar bahawa istighfar itu adalah pembuka pintu rezeki dan keringanan daripada kesusahan.

Bukankah itu semua landskap kesungguhan yang telah diatur oleh Maha Pencipta?

Dr Hamidah Mat

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Umpama pedang bermata dua

Kenapa saya memilih tajuk masa dalam penulisan sulung ini di tempat kerja baru? Kerana pengurusan masa sangat penting bak ungkapan ‘Umpama pedang bermata dua’ yang turut diungkapkan oleh beliau dalam buku ini. Saya memvisualkan ungkapan ini dengan membayangkan pedang di tangan, jika saya tidak memotong maka saya akan terpotong!

Buku ini menarik minat saya, pertamanya kerana saya ingin tahu bagaimana seorang pakar syariah yang mahasibuk dapat menguruskan masa tambahan apatah lagi jawatan baru yang diterima oleh beliau dalam membantu membangunkan negara iaitu Pengerusi Yayasan Pembangunan Ekonomi Islam Malaysia (YaPEIM) dan Presiden Universiti Islam Antarabangsa Malaysia.

Belum disenaraikan lagi jawatan beliau sebagai ahli lembaga kepada syarikat, yayasan mahupun NGO. Pencapaiannya mengagumkan saya dan ingin belajar bagaimana beliau boleh berbuat demikian melalui bukunya ini.

Saya pula baru bertukar kerja dan beza jarak perjalanan saya berbanding tempat kerja lama saya ialah 20 kilometer! Sebelum ini saya mengambil masa hanya lima minit untuk sampai ke pejabat, namun di tempat kerja baru saya mengambil masa 30 minit jika tidak terperangkap dalam kesesakan trafik.

Jika terperangkap perjalanan boleh mengambil masa satu jam atau lebih dan bayangkanlah masa yang dihabiskan dalam dua hingga tiga jam untuk pergi dan balik kerja! Saya tidak boleh jadi sebegini. Jadi, saya perlu baca buku ini.

Menelaah buku ini, saya temukan untaian mutiara kata yang indah yang mengasyikkan dan boleh juga menjadi bilah-bilah pedang yang tajam yang menusuk jiwa yang paling dalam. Antara petikan buku beliau adalah seperti berikut:

“Menurut ajaran Islam, di akhirat nanti, masa tidak lagi perlu digunakan bagi bekerja dan mendapat ganjaran. Sebaliknya, masa yang bersifat abadi – diperuntukkan bagi KENIKMATAN atau HUKUMAN. Jadi, perkaitan antara masa, kejayaan dan ganjaran HANYA TERPAKAI DI DUNIA!

“Senang cakap, selepas MATI, sudah TERLEWAT bagi kita menggunakan masa untuk bekerja. Sebaliknya, itulah musim menuai, itu pun JIKA semasa hidup, kita menanam benih-benih kebaikan. Ya, tiada lagi PELUANG.. TIADA lagi sesaat dua bagi kita MENEBUS KESALAHAN. LANGSUNG TIADA!”

Terkesima. Ayat-ayat beliau membuatkan saya terpana seketika, termenung, bermonolog dengan diri sendiri.

Apakah aku telah menggunakan masa sebaiknya dalam kehidupan agar tidak ada sesalan kelak?

Apakah aku selalu berkira-kira dalam beramal sehingga masa yang ada sebahagian besar digunakan secara terbazir?

Apakah benar dan tepat jika aku menolak tawaran-tawaran jawatan yang sangat memerlukan komitmen tenagaku?

Apakah aku telah cukup menggunakan masa yang ada agar aku boleh berehat dan menerima KENIKMATAN di akhirat kelak atau HUKUMAN?!.

Sungguh buku ini memberikan kesan begitu mendalam daripada segi psikologi dan emosi. Saya mula mencatur diri agar masa yang ada dapat digunakan sebaiknya kerana jika silap percaturan, saya akan terperangkap dalam KITARAN KEGANASAN MASA.

Masa ke tempat kerja yang panjang dan akan membabitkan pengurusan kerja pejabat, pengurusan keluarga dan juga pengurusan peribadi termasuk ibadah dan juga pengurusan tanggungjawab sosial kepada masyarakat.

Kitaran ini akan mengganas, akan membelit diri saya dan akhirnya harapan saya untuk menyumbang kepada ummah melalui kerjaya terkini akan menjadi debu yang berterbangan, hanya fatamorgana air di padang pasir yang gersang.

Tambah beliau lagi:.“Dalam Islam, ia bukan tentang BETAPA SIBUKNYA anda, tetapi tentang KEBERKESANAN ANDA MENGURUS DIRI DALAM KONTEKS MASA bagi mewujudkan kehidupan baik buat diri sendiri dan persekitaran anda.”

Sangat banyak hikmah yang boleh dikutip apabila membaca buku ini dan saya baru membaca dua bab sahaja namun ibrah yang dikutip seperti telah membentuk arah tuju kehidupan seharian saya. Bukan saya sahaja. Saya merasakan sahabat dan rakan di luar sana juga boleh mengutip mutiara berharga melalui pembacaan buku ini. Semoga saya akan segera menamatkan buku ini dan mengutip hikmah berharga dan dapat meresapinya dalam kehidupan saya..

Merenung mutiara-mutiara daripada buku ini yang boleh bertukar kepada bilahan pedang yang boleh memotong anda bila-bila masa, beliau berkongsi gagasan minda melalui pengalaman beliau yang boleh kita jadikan panduan:

• Masa dan nyawa tidak dapat dipisahkan. Masa adalah kehidupan, sedetik ia pergi ia tidak akan kembali dan ia tidak boleh ditukar ganti.

• Sikap sambil lewa akan melenyapkan inovasi

• Kekurangan masa adalah sumber kekuatan dan pencapaian hebat. Makin sedikit masa makin banyak pencapaiannya

• SAYA TIDAK MENGURUSKAN MASA, SEBALIKNYA MENJANA LEBIH BANYAK MASA!.

“Demi MASA! Sesungguhnya manusia dalam kerugian, kecuali orang yang beriman dan beramal soleh dan mereka pula berpesan-pesan dengan kebenaran dan berpesan-pesan dengan sabar.” (Al-‘Asr: 1-3)

“Hingga apabila telah datang kematian kepada seorang dari mereka, dia berkata, “Ya Rabbku kembalikanlah aku (ke dunia) agar aku beramal soleh terhadap yang telah aku tinggalkan. Sekali-kali tidak. Sesungguhnya itu adalah perkataan yang diucapkan saja. Dan di hadapan mereka ada barzakh sampai hari mereka dibangkitkan.” (Al-Mukminun: 99-100)

Siti Hamisah MananMutiara Jumaat8 November 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cacar Monyet: Dapatkan Rawatan Segera Jika Bergejala

SERI KEMBANGAN – Menteri Kesihatan, Khairy Jamaluddin Abu Bakar berkata, individu yang mempunyai gejala cacar monyet digesa segera ke fasiliti kesihatan untuk pemeriksaan dan rawatan lanjut.

“Gejala cacar monyet adalah demam, keletihan, sakit kepala dan ruam makulapapular yang bermula di muka sebelum menyebar ke tapak tangan dan tapak kaki diikuti bahagian-bahagian tubuh yang lain.”

Beliau berkata, gesaan itu dibuat susulan pengumuman Pertubuhan Kesihatan Sedunia (WHO) bahawa jangkitan cacar monyet yang berlaku pada masa ini adalah sebagai Kejadian Kecemasan Kesihatan Awam Yang Menjadi Kebimbangan Antarabangsa (PHEIC).

“Sekiranya mengalami gejala berkenaan, individu tersebut perlu elak daripada kontak dengan orang lain bagi mengelakkan penularan jangkitan,” ujarnya dalam satu kenyataan yang dikeluarkan pada Isnin.

Manakala, bagi pengendali premis-premis yang menyediakan perkhidmatan yang melibatkan kontak kulit dengan pelanggan seperti spa, urutan dan lain-lain aktiviti berisiko dimohon untuk sentiasa mengamalkan kebersihan diri dan persekitaran serta memastikan pelanggan sihat tidak mengalami gejala cacar monyet dan tiada ruam makulapapular.

“Sekiranya terdapat pelanggan yang mempunyai gejala tersebut, nasihatkan mereka untuk segera mendapatkan rawatan dan pekerja bergejala dinasihatkan untuk tidak hadir bertugas dan segera mendapatkan pemeriksaan kesihatan.”

Beliau berkata, Kementerian Kesihatan Malaysia (KKM) sentiasa bekerjasama dengan agensi-agensi kerajaan dan bukan kerajaan termasuk hospital dan klinik swasta dalam pemantauan serta pengesanan kes cacar monyet.

“Sehingga 23 Julai 2022, sebanyak sembilan kes disyaki cacar monyet telah dinotifikasi kepada KKM dan kesemuanya disahkan negatif,” katanya.

Menurutnya, virus cacar monyet boleh disebarkan melalui sentuhan langsung dengan ruam atau lesi yang terjadi pada kulit, sama ada lesi yang baharu atau sudah menjadi kuping ataupun cairan daripada lesi tersebut.

“Transmisi virus juga boleh berlaku melalui sentuhan langsung dengan haiwan yang dijangkiti sama ada dengan cara digigit atau dicakar oleh haiwan terbabit, atau dengan cara memakan ataupun menggunakan hasil produk haiwan berkenaan.”

Selain itu, jelasnya, sentuhan dengan peralatan yang tercemar dengan lesi kulit ataupun cairannya juga boleh menyebabkan jangkitan.

“Kes cacar monyet boleh menularkan jangkitan kepada individu lain dalam tempoh sehari sebelum terjadinya lesi pada kulit sehingga 21 hari daripada bermulanya gejala atau sehingga lesi pada kulit menjadi kuping dan pesakit tidak lagi bergejala.

Tambahnya lagi, kes jangkitan cacar monyet boleh pulih tanpa sebarang rawatan.

Sejak 1 Mei sehingga 23 Julai, seramai 531,630 pengembara yang direkodkan tiba dari negara yang melaporkan kes cacar monyet aplikasi MySejahtera telah mengeluarkan Health Alert Monkeypox kepada mereka.

Berikutan itu, semua pengembara bukan warganegara hendaklah mengisi pas kembara dalam aplikasi MySejahtera dan pengembara yang tiba dari negara-negara melaporkan cacar monyet akan menerima pop-up mesej kesihatan setiap hari melalui MySejahtera untuk mengingatkan mereka agar memantau gejala jangkitan cacar monyet dan status kesihatan.

Pengembara-pengembara yang tiba dari negara-negara terbabit, dinasihatkan memantau status kesihatan kendiri setiap hari termasuk gejala jangkitan cacar monyet untuk tempoh selama 21 hari dari tarikh ketibaan di Malaysia.

Manakala, pada 17 Jun, sebanyak 2,103 kes cacar monyet dilaporkan berlaku di 42 buah negara dengan satu kematian dan dalam tempoh kurang daripada dua bulan, bilangan kes telah meningkat kepada 16,836 kes dengan lima kematian dan melibatkan 74 buah negara pada 22 Julai.

Kadar fataliti kes cacar monyet adalah 0.03 peratus dan yang pertama kali dilaporkan oleh WHO pada 15 Mei telah berlaku di beberapa buah negara yang bukan endemik penyakit ini.

Berdasarkan laporan Second Meeting of the International Health Regulation (2005) (IHR) Emergency Committee Regarding the MultiCountry Outbreak of Monkeypox yang diterbitkan oleh WHO pada 23 Julai, penularan virus cacar monyet pada ketika ini dilaporkan berlaku dalam kalangan gay, biseksual dan lelaki lain yang melakukan hubungan seks dengan lelaki (MSM) atau individu dengan risiko tinggi jangkitan seperti pekerja seks dan transgender.

Namun demikian, penyakit ini bukanlah penyakit bagi kumpulan ini secara eksklusif kerana ia boleh juga menjangkiti ahli keluarga melalui sentuhan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Haram Rokok, Arak Di Taman Awam: Selangor Wajar Dicontohi

Telah jelas dalam al-Quran ayat yang membicarakan tentang pengharaman arak dan mudarat besarnya kepada manusia.

يَسْأَلُونَكَ عَنِ الْخَمْرِ وَالْمَيْسِرِ ۖ  قُلْ فِيهِمَا إِثْمٌ كَبِيرٌ وَمَنَافِعُ لِلنَّاسِ وَإِثْمُهُمَا أَكْبَرُ مِنْ نَفْعِهِمَا

“..Mereka bertanya kepadamu tentang khamar (arak) dan judi. Katakanlah: “Pada keduanya terdapat dosa yang besar dan beberapa manfaat bagi manusia, tetapi dosa kedua-duanya lebih besar daripada manfaatnya…” (Al-Baqarah: 219)

Hakikatnya, pengharaman arak bukan hanya berlaku kepada orang Islam sahaja, bahkan agama lain juga turut melarang daripada meminum arak kerana banyak mudarat yang akan berlaku.

Orang yang meminum arak akan menjadi mabuk hingga mereka mudah melakukan kejahatan dan kemaksiatan tanpa dapat mengawal diri dan rasa bersalah, contohnya melanggar orang lain hingga mati semasa memandu.

Sebenarnya, di sinilah letaknya tanggungjawab pihak berkuasa untuk menegah atau mengharamkan aktiviti penjualan serta mempromosikan arak termasuklah rokok dan vape yang mudaratnya lebih bukan sahaja kepada diri penghisap tetapi juga orang di persekitarannya.

Pada 14 Julai lalu, kerajaan Selangor telah mengharamkan merokok termasuk rokok elektronik (vape) dan meminum minuman keras di taman-taman awam di seluruh negeri itu seterusnya menjadi negeri pertama di negara ini yang menguatkuasakan perintah itu di taman-taman awam.

Memetik kata-kata Menteri Besar Selangor, Datuk Seri Amirudin Shari, dua aktiviti itu sekiranya tidak dibendung, ia akan menyumbang kepada pelbagai gejala serta isu negatif.

Menurutnya, walaupun dua aktiviti ini dilakukan oleh sebahagian kecil masyarakat namun sekiranya tidak dibendung, ia akan memberikan kesan kepada suasana harmoni dan kondusif sesebuah taman.

Larangan yang dikuatkuasakan itu akan menjadikan taman-taman awam sebagai sebuah taman yang sihat dan kondusif malahan memberikan keselesaan kepada semua pengunjung terutama warga emas dan kanak-kanak.

Selain itu, gaya hidup yang sihat boleh menjadi amalan dan keutamaan rakyat kerana taman permainan mahupun taman rekreasi semakin kerap dikunjungi oleh semua lapisan masyarakat untuk beriadah, bersukan serta melakukan aktiviti kekeluargaan.

Rasulullah SAW telah mengingatkan bahawa pengharaman arak bukan sahaja dengan meminumnya, tetapi terdapat lagi sembilan golongan yang akan dilaknat Allah SWT iaitu orang yang memerah, meminta diperahkan arak, membawa dan menghantar, menuangkannya, menjual, membeli, makan hasil jualannya serta meminta dibelikan minuman itu.

Dalam pada itu, baru-baru ini kita dikejutkan pula dengan insiden seorang ahli parlimen yang juga YB Menteri tanpa segan silu menghisap vape di dalam Dewan Rakyat semasa persidangan sedang berlangsung.

Meskipun beliau sudah memohon maaf dan membayar saman, perbuatan itu telah mencemarkan dewan yang mulia.

Menurut Persatuan Pakar Perubatan Kesihatan Awam Malaysia (PPPKAM) dan 25 NGO yang membantah aktiviti merokok dan vape yang berleluasa di Parlimen, isu ini mesti dipandang berat oleh kerajaan kerana ia tidak sepatutnya berlaku lantaran bangunan itu telah pun diwartakan sebagai kawasan larangan merokok.

“Sehubungan dengan itu, kami menggesa agar kerajaan mengambil langkah drastik untuk mempertimbangkan agar larangan penuh penggunaan rokok elektronik atau vape dikuatkuasakan dengan segera,” tegas mereka.

Hakikatnya, tabiat merokok mahupun meminum arak telah terbukti boleh menyebabkan pelbagai penyakit berbahaya dan implikasi kesihatan yang buruk berdasarkan banyak kajian terhadap kedua-duanya.

Kerajaan sebelum ini (Pakatan Harapan) telah menguatkuasakan larangan merokok di semua restoran dan premis makanan bermula 1 Januari 2019 dan ia mula dikuatkuasakan sepenuhnya pada 1 Januari 2020.

Mantan Menteri Kesihatan, YB Datuk Seri Dr Dzulkefly Ahmad juga telah menjadikan seluruh kawasan Parlimen sebagai kawasan bebas daripada sebarang bentuk amalan merokok dengan menutup secara rasminya bilik merokok di Parlimen pada 15 Oktober 2018.

Pelbagai pihak menyambut baik usaha yang dilakukan kerajaan terdahulu itu. Justeru, Menteri Kesihatan, YB Dato’ Sri Dr Adham Baba sewajarnya meneruskan usaha-usaha yang baik ini bagi memastikan suasana sihat dapat dinikmati semua rakyat.

Bukan hanya di Malaysia sahaja fatwa haram merokok, bahkan sebahagian besar fatwa haram oleh para ulama antarabangsa juga mempunyai hujah yang sama bahawa merokok tiada manfaatnya melainkan mendatangkan lebih banyak mudarat.

Nabi SAW bersabda: “Tidak boleh memudaratkan dan tidak boleh dimudaratkan.” (HR Hakim & Ibnu Majah)

Oleh yang demikian, tindakan kerajaan Selangor mengharamkan merokok, vape dan minum arak di taman-taman awam wajar dicontohi oleh negeri-negeri lain agar sedikit sebanyak ia dapat membentuk suasana dan persekitaran yang lebih sihat dan harmoni.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu Pejabat IKRAM

Tarbiah & Modal Insan Hal Ehwal Syariah


Women’s Boat to Gaza: Pesanan buat ahli IKRAM – Dr Parid

Untuk makluman semua, Dr Hjh Fauziah Mohd Hasan yang kita kasihi saat ini sedang memasuki fasa terakhir dalam misi pelayaran memecah kepungan Israel ke atas Gaza dan dijangka akan memasuki perairan Gaza subuh esok (waktu tempatan), 5 Oktober 2016 (kira-kira jam 11 pagi waktu Malaysia).

Kapal misi ini bernama Zaytouna membawa 13 orang serikandi berjiwa besar dari 13 buah negara mengharungi lautan luas demi memastikan nasib rakyat Palestin terus mendapat perhatian dan pembelaan dunia.

Kapal Zaytouna mempunyai SATU tujuan sahaja iaitu menghentikan kepungan Israel ke atas Gaza kerana Zaytouna percaya rakyat Gaza berhak menikmati kebebasan dan keadilan seperti mana manusia lain.

Sementara itu, Dr Fauziah turut membalas kenyataan pihak Israel semalam yang akan menahan kapal itu untuk meneruskan pelayaran ke Gaza. Menurutnya, segala persediaan sedang dibuat sehingga ke saat-saat terakhir dan sebarang kemungkinan akan dihadapi dengan bijak dan tenang.

“Anak-anak kapal Zaytouna sudah bersiap sedia untuk berdepan dengan sebarang kemungkinan sekiranya kami dihalang oleh tentera Israel. Zaytouna memilih jalan aman; tanpa provokasi dan konfrontasi. Mesejnya adalah cinta, keamanan dan kemanusiaan. Prinsipnya adalah menolak keganasan. Krew dan anak kapal kesemuanya wanita dan terlatih dengan pendekatan aman,” katanya.

“Aman di sini bukan bermaksud lemah. Aman bahkan adalah pilihan strategik. Tentera yang asyik dengan kezaliman akan kekok dan buntu berdepan dengan keamanan.”

Selaku seorang Muslim, wajib ke atas kita bersama-sama memperjuangkan isu Palestin dan kita harus melakukan sesuatu dalam membantu usaha-usaha ini.

IKRAM dengan ini menyeru agar semua ahli di seluruh negara:

1. Menganjurkan Solat Hajat Perdana di semua peringkat Negeri dan Kawasan agar Dr Fauziah dan misi ini diberikan keselamatan dan kemudahan oleh Allah SWT.

2. Menyebarluaskan info dan maklumat berkenaan misi ini melalui jaringan masing-masing agar masyarakat umum cakna dan turut sama membantu.

3. Bersama-sama membantu menggerakkan MyCARE di Negeri dan Kawasan menjalankan kempen dan program untuk menguar-uarkan misi ini.

Hanya Allah SWT sahaja yang dapat membalas pengorbanan antum dalam membantu menggalas tugas ini dan semoga kita istiqamah dalam jalan ini agar semua menemui pencipta kita dalam keadaan masih berjuang dan berjihad pada jalan Allah.

Kepada Allah kita bertawakkal dan berserah.

Dr Mohd Parid Sheikh AhmadPresiden Pertubuhan IKRAM Malaysia4 Oktober 2016


Syria: Daripada kebangkitan kepada konflik kemanusiaan

Setelah empat dekad hidup di bawah pemerintahan diktator rejim al-Assad, pada 15 Mac 2011 rakyat Syria telah bangkit bersama gelombang Arab Spring untuk menuntut demokrasi, kebebasan, keadilan dan perubahan dalam pemerintahan negara.

Kebangkitan rakyat ini telah cuba dikekang oleh Presiden Bashar al-Assad melalui pengisytiharan tamatnya pemerintahan darurat (yang telah berkuatkuasa sejak 1960-an), persetujuan untuk melaksanakan pilihan raya yang adil dan komitmen untuk membina kerajaan yang bersih.

Namun, semua ini hanyalah janji-janji manis belaka. Pihak rejim sebaliknya telah menggunakan kekerasan ke atas rakyat yang konsisten berhimpun secara aman menuntut perubahan kepada pemerintahan negara..

Dari satu Jumaat ke satu Jumaat, suara rakyat menjadi semakin lantang. Menjelang bulan Mei, perhimpunan rakyat telah merebak ke hampir semua bandar utama di Syria dan jumlah yang berhimpun dilaporkan mencecah jutaan orang.

Pihak rejim walau bagaimanapun nekad menggunakan kekerasan ke atas rakyat untuk kekal berkuasa. Akibatnya, setakat Mei 2011, sekurang-kurangnya 1,000 orang awam terkorban dalam pertembungan dengan pihak polis dan tentera rejim al-Assad.

Tindakan kejam rejim al-Assad membunuh rakyat sendiri ini telah diprotes oleh sebahagian daripada anggota polis dan tentera kerajaan. Antara pertembungan terawal antara sesama anggota polis dan tentera ialah di bandar Jisr al-Shugur, Idlib pada awal bulan Jun..

Natijahnya, sebahagian besar anggota polis dan tentera telah memutuskan untuk tidak lagi akur kepada arahan rejim al-Assad selepas menyaksikan rakan-rakan mereka dibunuh oleh pegawai perisikan kerajaan kerana enggan melepaskan tembakan ke arah orang awam.

Menjelang bulan Julai, jumlah anggota polis dan tentera ini semakin bertambah. Tidak tahan melihat rakyat Syria terus-menerus diperlakukan dengan kejam oleh rejim al-Assad, anggota-anggota tentera ini telah bertindak membentuk sebuah pasukan tentera yang dikenali sebagai ‘Tentera Pembebasan Syria’ (Free Syrian Army, FSA) bagi membela dan melindungi rakyat Syria. Pelbagai kumpulan bersenjata lain turut muncul dalam usaha rakyat mempertahankan diri daripada serangan kejam rejim Bashar al-Assad.

Kini, selepas tujuh tahun berlalu (2011-2018), kebangkitan di Syria telah bertukar daripada sebuah kebangkitan rakyat menentang pemerintah yang zalim kepada sebuah konflik peperangan dengan wajah yang sangat buruk dan kesan yang sangat menyayat hati..

Bashar al-Assad tergamak meneruskan polisi kejam membunuh rakyat sendiri semata-mata untuk terus kekal berkuasa demi memelihara kepentingan rejimnya dan sekutu-sekutunya.

Bashar al-Assad bahkan sanggup menggadai kedaulatan Syria dengan membenarkan campur tangan kuasa-kuasa asing – Rusia, Iran, Iraq, Hezbollah dan militan-militan Syiah dari Pakistan dan Afghanistan, demi menundukkan kebangkitan rakyatnya sendiri.

Bashar melabel semua musuh politiknya sebagai pengganas seperti ISIS untuk menghalalkan serangan kejam yang dilakukan ke atas rakyat yang bangkit menentang pemerintahannya.

Akibatnya, Syria berdepan dengan konflik kemanusiaan terbesar di dunia pada hari ini dengan jumlah korban melebihi setengah juta orang, lebih 11 juta orang kehilangan tempat tinggal dan 13 juta orang memerlukan bantuan kemanusiaan.

Terbaru (18 Februari 2018), rejim Bashar al-Assad melancarkan serangan besar-besaran ke atas wilayah Timur Ghouta di pinggir Damsyik dalam usaha merampas semula wilayah tersebut daripada penguasaan kumpulan pembebasan Syria..

Pihak rejim menggunakan alasan menyerang kumpulan pengganas untuk menghalalkan tindakan mereka walhal yang menjadi sasaran adalah rakyat awam, hospital dan sekolah.

Angka korban kini sudah mencecah 1,000 orang dan masih tiada tanda-tanda serangan akan dihentikan. Pihak rejim dilihat nekad untuk merampas semula wilayah Timur Ghouta walau apa pun harganya.

Walaupun situasi semasa sangat mendukacitakan, apa yang berlaku akan tetap dirakam sebagai sebuah kebangkitan rakyat menuntut kebebasan, keadilan dan kehormatan. Ia adalah sebuah kebangkitan rakyat yang tulen kerana rakyat benar-benar membayar harganya – dengan harta, darah dan air mata.

Pada saat ini, mereka masih membayar harganya dan akan terus membayarnya buat satu tempoh yang panjang. Mereka tidak mempunyai pilihan lain; sama ada kemenangan atau hidup atau mati dengan penuh kehormatan.

Ayuh, kita bersama-sama menyokong perjuangan rakyat Syria menuntut kebebasan, keadilan dan kehormatan di tanah air mereka dalam pelbagai kapasiti yang kita miliki sama ada dari sudut bantuan kemanusiaan, politik, diplomatik, undang-undang dan sebagainya agar nyawa rakyat Syria yang tidak berdosa dapat diselamatkan dan keamanan kembali di bumi asy-Syam.

Jangan kita termakan dengan propaganda sebahagian pihak yang cuba menyuntik fitnah menuduh perjuangan rakyat Syria ini sebagai agenda barat untuk memecah-belahkan umat Islam, memelihara kepentingan barat dan Israel serta menghapuskan Syria yang merupakan antara seteru utama Zionis Israel.

Ini adalah satu tuduhan yang sangat keji dan mengkhianati pengorbanan ribuan rakyat yang telah syahid di Syria.

Kepada golongan ini kita katakan, sungguhpun barat mempunyai perancangan mereka tersendiri untuk memburuk-burukkan Rusia dan menjatuhkan Bashar al-Assad, ia tidak seharusnya dijadikan alasan untuk mempertahankan tindakan rejim al-Assad membunuh orang awam.

Alangkah bertuahnya Bashar al-Assad kerana mampu melontar batu sembunyi tangan!

Kita mengutuk serangan rejim al-Assad dan Rusia ke atas rakyat Syria sepertimana kita mengutuk serangan Amerika ke atas Iraq, Arab Saudi ke atas Yaman dan Myanmar ke atas Rohingya!

Kita mengutuk sebarang tindakan yang dilakukan semata-mata untuk memelihara hegemoni pihak-pihak berkepentingan dan bukannya kepentingan rakyat.

Justeru, ayuh bersama kita berdiri di belakang perjuangan rakyat Syria dan sama-sama kita berusaha untuk memastikan perjuangan ini kelak berakhir dengan kemenangan.

Ditulis oleh: Khalid JimatPenulis merupakan Pegawai Penyelidik, Palestine Centre of Excellence – PACE

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Diplomasi dan kemanusiaan: IDFR puji usaha IKRAM, MyCARE

Dalam kunjungan hormat IKRAM dan MyCARE ke IDFR iaitu sebuah agensi latihan di bawah Kementerian Luar Negeri di Wisma Putra pada Khamis 21 April lalu, beliau turut menawarkan kepada IKRAM dan MyCARE untuk menjadi penceramah jemputan bagi berkongsi pengalaman dengan para diplomat negara dan asing yang menjalani latihan di situ.

Hj Kamarul Zaman bersama Khalid dan cenderamata kepada Datuk Ketua Pengarah IDFR

Delegasi IKRAM diwakili Pengerusi Jawatankuasa Perhubungan Antarabangsa (JKPA) Hj Kamarul Zaman Shaharul Anwar dan Eksekutif JKPA Noorsyazly Rameli sementara MyCARE diwakili Eksekutif Penyelidikan, Khalid Jimat dalam kunjungan tersebut.

Kunjungan tersebut bertujuan untuk bertukar-tukar pandangan, membina hubungan akrab selain meneroka ruang-ruang kerjasama antara IKRAM, MyCARE dan IDFR pada masa akan datang.

Turut dikongsikan usaha-usaha IKRAM dan MyCARE dalam membina hubungan diplomasi dengan perwakilan-perwakilan asing di sini dan perwakilan Malaysia di luar negara serta bantuan-bantuan kemanusiaan yang telah disampaikan melalui Aqsa Syarif sebelum ini hinggalah wujudnya MyCARE hari ini.


Adam Rayqal: Kuatkuasakan polisi terhadap pengasuh

Dalam satu kenyataan bersama Pertubuhan Kesihatan Ikram Malaysia (IKRAM Health Malaysia) dan sembilan NGO perubatan dan kesihatan semalam, mereka turut menggesa kerajaan supaya menyediakan khidmat pusat jagaan kepada kakitangan perkhidmatan awam.

Menzahirkan rasa terkejut dan kesal terhadap insiden itu, NGO-NGO ini menyampaikan salam takziah kepada ibu mangsa, JT Farrah Madihah Othman dan keluarganya.

“Kami juga menyeru masyarakat awam agar menghentikan kritikan tidak berasas di media sosial kepada kaum ibu yang menghantar anak kepada pengasuh demi khidmat kepada rakyat dan negara.”

“Warga media sosial juga digesa agar menghentikan sebaran grafik yang boleh menggangu emosi keluarga mangsa.”

Tambah mereka, kaum keluarga, jiran dan masyarakat diseru agar memahami dan bersama memberikan sokongan kepada staf kesihatan wanita dalam mengurus anak dan keluarga mereka tatkala terpaksa bertugas dalam waktu tidak menentu seperti tugasan atas panggilan atau syif.

“Kami seluruh NGO perubatan dan kesihatan dengan ini menyatakan kesudian kami untuk membantu pihak Kementerian dan Agensi berkaitan dari segi nasihat kepakaran, latihan seperti bantuan asas kecemasan (CPR) kepada bayi, penggubalan polisi dan akta serta pemantapan penguatkuasaan bagi mengelakkan kejadian sebegini tidak berulang di masa hadapan.”

Selain IKRAM Health, NGO-NGO tersebut ialah Islamic Medical Association of Malaysia (IMAM), Malaysian Integrated Medical Professionals Association (MIMPA), Medical Mythbusters Malaysia (M3), Green Crescent Malaysia (GCM), Pertubuhan Amal Perubatan Ibnu Sina Malaysia (PAPISMA), Medtweetmy, Delegation of Nurses (DON), Malaysian Nurses Association (MNA) dan The Dressar & Co.

Menurut Bernama, Timbalan Perdana Menteri Datuk Seri Dr Wan Azizah Wan Ismail berkata, kes itu perlu dikendalikan secara adil bagi semua pihak yang terlibat dalam kejadian itu termasuklah situasi penjaga bayi berkenaan dan tekanan yang mungkin dihadapinya perlu juga diteliti.

Mayat bayi lelaki berusia lima bulan itu ditemukan lengkap berpakaian dalam beg berwarna hijau dalam bahagian sejuk beku peti ais di rumah pengasuhnya pada kira-kira pada 11.00 malam Selasa, 3 Julai lalu.

Bagaimanapun kata beliau, kejadian itu menjadi peringatan akan perlunya pemantauan dilakukan terhadap pusat jagaan swasta atau individu yang menjadi pengasuh.

“Perlu ada undang-undang atau peraturan tertentu untuk memastikan pengasuh ini bertanggungjawab dan perlu ada standard tertentu di mana mereka perlu dilatih secukupnya untuk menjaga bayi,” jelasnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Suhu keterlaluan, hutan Turki terbakar

Pasukan bomba sedari awal lagi telah berusaha memadamkan kebakaran hutan selama berhari-hari di selatan negara Turki.

Sebagaimana dilaporkan pada 2 Ogos lalu, kebakaran itu berlarutan hingga menyebabkan lapan orang terbunuh dan memusnahkan beberapa pusat peranginan pantai hingga memaksa pelancong lari menyelamatkan diri.

Beberapa hutan dilanda kebakaran selama berhari-hari, menjadikan Turki mengalami krisis kebakaran yang teruk sejak sedekad yang lalu, hingga menjejaskan sepanjang Pantai Mediterranean dan Aegean Turki, sebuah kawasan pelancongan utama negara itu.

Kerajaan Turki mengatakan bahawa lebih daripada 130 kebakaran terjadi dan usaha memadam kebakaran masih dilakukan sehingga telah masuk hari yang ketujuh pada Rabu.

Menyentuh video pada hujung minggu lalu, ia menunjukkan pelancong dipindahkan dari pusat peranginan pantai dengan kapal Pengawal Pantai Turki yang terlibat dalam operasi menyelamat.

Melalui gambar satelit pula, jelas menunjukkan hutan yang luas di negara itu terbakar dengan keluasan hampir 100,000 hektar bersamaan 250,000 ekar.

Media Turki turut melaporkan pada Isnin bahawa beberapa pasukan bomba ditugaskan untuk meneruskan operasi memadamkan kebakaran dengan helikopter di bandar Barat Daya Marmaris dan Koygiz.

Penduduk yang berdekatan tempat kejadian juga telah diarahkan agar mengosongkan kediaman masing-masing bagi mengelakkan perkara yang tidak diingini berlaku.

Selain itu, bot penyelamat juga sentiasa bersiaga di sepanjang pantai Marmaris untuk memindahkan sesiapa sahaja sekiranya kebakaran terus merebak.

Pada Ahad, Kesatuan Eropah mengumumkan akan menghantar kapal terbang yang membawa air untuk membantu memadamkan kebakaran hutan di Turki itu.

Menteri Luar Turki, Mevlut Cavusoglu mengucapkan terima kasih kepada Kesatuan Eropah kerana memberikan bantuan dari Croatia dan Sepanyol.

Dalam isu tersebut, Presiden Recep Tayyip Erdogan telah dikritik kerana kekurangan helikopter pemadam kebakaran di negara itu.

Angin kencang dan suhu yang tinggi di Eropah selatan menyebabkan kebakaran yang dahsyat terus merebak.

Pakar alam sekitar mengatakan bahawa perubahan iklim meningkatkan frekuensi kepanasan hingga menyebabkan kebakaran tersebut berlaku.

Tragedi yang sama di beberapa negara lain

Pasukan bomba berusaha memadam kebakaran yang cepat menular di beberapa bahagian Greece, Sepanyol dan Itali.

Perkhidmatan bomba kebangsaan Itali mengatakan bahawa ia harus menangani lebih daripada 1,500 kebakaran di seluruh negara pada Ahad dan terus meningkat dari hari ke hari.

Sebahagian tempat di bandar Pescara Timur, sekurang-kurangnya lima orang cedera akibat kebakaran menyebabkan pemindahan ratusan pelancong di pusat peranginan dan rumah rehat di tepi pantai.

Di Greece, lima kampung di wilayah Peloponnese, penduduk segera mengosongkan rumah mereka, di mana suhu dijangka mencapai 45 darjah Celsius minggu ini.

Dalam pada itu, Perdana Menteri, Kyriakos Mitsotakis telah memberi amaran bahawa Greece sedang menghadapi gelombang panas terburuk sejak tahun 1987, yang telah membunuh lebih 1,000 orang kerana kekurangan penyaman udara dan pencemaran udara yang teruk.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Realiti ummah, peranan pemuda dan StandUp Flashmob

Umat Islam adalah seumpama sebuah binaan yang mana setiap sudut dan penjuru saling menyokong dan menguatkan bahagian yang lain dalam binaan tersebut. Umat Islam sebenarnya merupakan umat yang satu meskipun telah sekian lama dipisah dan dipecahkan atas dasar negara bangsa oleh penjajah pasca kolonialisasi.

Umat ini telah dipecahbelahkan kesatuannya. Umat ini telah dirobek maruahnya. Umat ini telah dilemahkan jiwanya. Umat ini telah diasing-asingkan dan disempadan-sempadankan atas beda warna kulit, bahasa, budaya dan kewarganeraan.

Umat ini telah lama hidup dengan idea individualisme, ananiah atau keakuan. Polisi ‘divide and conquer’ ataupun dasar pecah dan perintah telah menyebabkan umat yang dahulunya satu ini hidup untuk membangunkan kemajuan, menjamin keselamatan, mengumpul kekayaan, meningkatkan status semata-mata demi meninggikan nama bangsa, negara dan asal-usul masing-masing.

Umat ini awal-awal lagi telah diingatkan oleh baginda Rasul SAW akan hakikat penting yang pada hari ini kian lenyap daripada generasi semasa umat Islam. Empat belas kurun yang lepas baginda SAW telah bersabda, maksudnya:

“Barangsiapa yang tidak mengambil peduli urusan umat Islam, maka dia bukanlah daripada kalangan mereka.”

Dalam zahirnya Islam seorang Muslim dengan sempurna solat fardu lima waktu sehari semalam, cukup 30 hari puasa sebelum Syawal, tidak kurang satu sen pun dicuaikan dalam menunaikan zakat sehingga sampai di Makkah untuk fardu haji, andai tiada dia tahu akan keadaan umat Islam seantero dunia, maka bukanlah dia Muslim yang sebenar.

Umat ini dahulunya cakna. Dinukilkan dalam karya-karya sejarah yang sahih pada zaman emas Khilafah Abbasiyah bahawa ketika seorang wanita Muslimah ditarik hijabnya oleh seorang lelaki Yahudi di Mesir, Khalifah mengirimkan bala tentera dari Baghdad untuk menuntut bela bagi pihak wanita Muslimah tersebut.

Seterusnya, catatan sejarah Nusantara telah menceritakan bagaimana Khilafah Uthmaniyah mengirimkan tentera dan senjata untuk membantu Kerajaan Islam Acheh ketika diserang oleh Portugis pada abad ke-15.

Umat kini diibaratkan buih yang terapung di lautan, dihanyut terhempas dipukul gelombang dan lenyap bila dihembus angin. Umat kini umpama manisan yang dikerumuni jutaan ekor semut hitam. Umat kini bak seketul tulang yang didekati berekor-ekor anjing untuk santapan dalam lapar.

Dewasa ini, umat Islam di Asia Barat, Asia Timur, Eropah Timur bahkan di Asia Tenggara semakin lama semakin pudar sinar harapan masa depan hayat mereka. Umat ini jumlahnya ramai namun tidak peduli akan nasib saudara apatah lagi untuk membantu satu sama lain.

Umat Islam dewasa ini, khususnya di Timur Tengah tidak pernah lekang dan kosong daripada pertempuran, peperangan, konflik politik, krisis kemanusiaan dan pelbagai kesusahan yang lain.

Sungguh, situasi yang semakin membarah ini mewajibkan umat Islam di luar zon perang, zon krisis dan zon bencana untuk mengambil tahu akan keadaan umat Islam di tempat-tempat tersebut berdasarkan hadis yang dibawakan di atas.

Dalam kesibukan kita menyempurnakan kewajipan sebagai individu Muslim, keperluan keluarga dan masyarakat lokal, adalah menjadi kewajipan juga ke atas kita untuk cakna dan peduli akan situasi terkini krisis dan konflik yang melanda umat Islam di luar negara.

Pada setiap zaman dalam sejarah dan di setiap tempat, generasi muda adalah aset paling berharga. Pemuda merupakan rahsia kebangkitan setiap umat. Pemuda merupakan penegak panji pengibar bendera idea.

Pemuda merupakan tunjang kemajuan tamadun. Pemuda merupakan medium paling efektif dalam penyebaran doktrin dan kakitangan paling mantap dalam mana-mana gerakan.

Pemuda yang dewasa dalam suasana kehidupan seharian masyarakat setempat yang mewah dan senang, cenderung untuk berfikir bahawa segala usaha yang dilakukan dalam pendidikan, kerjaya dan ekonomi adalah untuk mencukupkan keperluan peribadi.

Kecemerlangan akademik dikejarnya dengan kerajinan dan usaha keras untuk memperoleh pekerjaan yang high class dan highly paid. Mereka hidup selesa dalam masyarakat yang selesa dengan kemajuan, kestabilan dan keharmonian negara. Kebanyakan mereka tidak ambil endah akan nasib umat Islam di zon krisis dan zon perang di luar sempadan negara.

Sedang pemuda yang tumbuh membesar dalam masyarakat yang serba kekurangan, hidup tidak seberapa, politik kucar-kacir biasanya memliki mindset bahawa mereka harus berjaya untuk masyarakat dan negaranya.  Pemuda sebegini sedar bahawa nasib masyarakat terletak di pundaknya.

Mereka mengerti bahawa kegagalan mereka dalam hidup akan terus meruntuhkan komuniti mereka. Mereka juga faham akan kewujudan umat Islam di luar kawasan mereka yang mengalami nasib yang sama sepertimana mereka bahkan ada yang lebih teruk berbanding kehidupan mereka.

StandUp Flashmob ataupun SUF adalah sebuah kumpulan anak muda yang menzahirkan kepedulian akan konflik, krisis dan penderitaan umat Islam dan insan seluruhnya di hadapan masyarakat umum melalui aksi rasa kilas berkumpulan atau flashmob.

Flashmob di Barat dan Eropah dilakukan untuk menunjukkan rasa tidak puas hati terhadap dasar polisi pemerintah ataupun krisis sosial setempat, dengan kata lain, mereka melakukan flashmob sebagai protes senyap. SUF memilih untuk memurnikan flashmob dengan maqasid dan ghayah (matlamat) yang benar.

StandUp Flashmob (SUF) digerakkan oleh mahasiswa dan mahasiswi institusi pengajian tinggi awam dan swasta (IPTA & IPTS) tempatan yang bergiat aktif dalam kegiatan kesedaran cakna kemanusiaan dalam arena mahasiswa. Mereka dikenali sebagai Crew SUF.

SUF ditubuhkan sebagai satu medan untuk menunjukkan keprihatinan generasi muda dalam isu-isu kemanusiaan antarabangsa dengan flashmob. SUF ditubuhkan untuk menjadi platform mengumpulkan generasi muda yang berkongsi kepedulian akan nasib umat Islam dan insani di luar negara.

SUF mengadakan flashmob di tempat-tempat awam dan persembahan flashmob atas jemputan dalam program-program kemanusiaan anjuran institusi pengajian tinggi, badan-badan korporat dan badan-badan bukan kerajaan (NGO). SUF memiliki modus operandi yang tersendiri dalam melakukan flashmob.

Modus operandi SUF dalam flashmob terbuka di khalayak mengandungi tiga elemen utama iaitu memegang poster  imej penderitaan umat Islam, freezing iaitu kekal berada dalam posisi atau gaya tertentu untuk menggambarkan keadaan mangsa krisis dan simulasi lagu yang mana flashmobbers (peserta flashmob) melakukan gaya gerakan tertentu mengikut lagu yang dimainkan.

Lagu yang dipilih oleh SUF adalah lagu nasyid haraki nyanyian kumpulan nasyid seperti Shoutul Harokah (ShouHar) dan Izzatul Islam (IZIS). Kemudian, flashmobbers akan bergerak di sekitar lokasi flashmob untuk mengutip derma sumbangan orang ramai yang akan diserahkan terus kepada pertubuhan bukan kerajaan (NGO) kemanusiaan Humanitarian Care Malaysia (MyCARE).

SUF merupakan kumpulan flashmob ummah yang dipelopori dan dipimpin oleh mahasiswa dan mahasiswi IPTA dan IPTS. Kami meyakini akan keberkesanan flashmob sebagai salah satu wasilah dalam menarik perhatian generasi muda negara untuk cakna dan peduli perihal isu-isu krisis kemanusiaan sejagat.

Kami melihat flashmob sebagai medium yang kondusif dan inklusif  untuk menggembleng idea, kreativiti dan tenaga generasi muda yang prihatin akan kesejahteraan global untuk bersama-sama menghidupkan kesedaran massa dalam masyarakat umum.

SUF percaya flashmob ummah mampu menjadi medium untuk membawa anak-anak muda yang bersih jiwa dan terbuka mindanya ke arah jalan kebaikan yang lebih besar daripada sekadar flashmob atas nama kemanusiaan sejagat.

Kami percaya melalui flashmob, kami dapat mengumpulkan, membimbing dan mengarahkan rakan-rakan dan peserta flashmob ke arah kebaikan dalam erti kata yang kami fahami. Dengan kata lain, flashmob mampu menjadi wasilah untuk mentajmik (mengumpul) anak-anak muda agar bersama-sama dengan kami.

Dalam latihan dan perkumpulan pra-flashmob untuk program-program, SUF akan memulakan perkumpulan flashmobbers dengan sesi taaruf (berkenal-kenalan). Kami akan mengenal pasti asal-usul, tempat belajar dan umur setiap peserta sebagai peringkat pertama pengenalan Crew dan flashmobbers.

Kami sentiasa mengamalkan solat berjemaah Crew bersama flashmobbers untuk menghidupkan syiar solat berjemaah. Jika bermalam, kami akan menugaskan Crew untuk memberi tazkirah ringkas sementara menunggu masuknya waktu isyak.

Crew juga akan memimpin bacaan zikir ma’thurat selepas solat subuh berjemaah. Sebelum taklimat dan latihan flashmob, Crew akan mengingatkan agar semua yang terlibat bersama-sama meluruskan niat agar sama-sama mendapat ganjaran selayaknya daripada Allah SWT.

Di sela-sela waktu rehat semasa latihan, Crew akan mengumpulkan flashmobbers untuk menceritakan serba sedikit akan keadaan umat Islam yang tertindas di sana-sini.

Crew akan berkongsi info berdasarkan kepada situasi dan masa, terkadang tentang sejarah konflik Timur Tengah dan pada masa lain Crew akan menerangkan tentang keadaan semasa di tempat-tempat tertentu seperti Palestin, Mesir, Syria dan tempat-tempat lain.

Secara tidak langsung, kami cuba membantu menunjukkan flashmobbers ke arah praktis harian yang lebih baik dan mudah sebagai Muslim. Kami sebagai Crew sentiasa berusaha menjadi qudwah (teladan) yang baik untuk dicontohi oleh flashmobbers.

Kami sentiasa berusaha untuk menambahkan info dan input berkaitan isu, krisis dan konflik kemanusiaan sejagat untuk dikongsikan dengan flashmobbers di celahan flashmob. Semoga flashmob (aksi rasa kilas berkumpulan) ini dapat terus dioptimumkan sebagai medium penyatuan anak muda yang efektif selepas ini, insya-Allah.

Umar TelmesanyAktivis StandUp FlashmobHumanitarian Care Malaysia (MyCARE)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Didik anak bermula di rumah

Sesibuk-sibuk ibu bapa dalam melaksanakan jadual kehidupannya, mereka tidak dapat lari daripada menunaikan tanggungjawabnya dalam mendidik anugerah terindah, kurniaan Allah iaitu insan yang bergelar anak.

Sedari kecil, sewajarnya ibu bapa mendidik anak dengan sebaiknya, mengajarkan akidah, akhlak dan pelbagai kewajipan ibadah. Hakikatnya, pendidikan yang sebenarnya adalah bermula daripada rumah dan bukanlah bermula di sekolah. Mendidik anak adalah bermula daripada lingkungan keluarga, di rumah sendiri.

Dalam kitab al-Mawsu’ah al-Fiqhiyyah (13: 11) disebutkan:

“Ibu bapa serta seorang wali daripada seorang anak hendaklah mengajarkan sejak awal lagi apa yang diperlukan oleh anak ketika ia mencapai usia baligh. Hendaklah anak sudah diajarkan akidah yang benar beriman kepada Allah SWT. Begitulah pula hendaknya anak diajarkan ibadah yang benar. Anak semestinya diarahkan untuk memahami kewajipan solat, puasa, bersuci dan seumpamanya.”

Perintah yang disebutkan di atas adalah bersesuaian sebagaimana sabda Rasulullah SAW. Daripada Amr bin Syu’aib, daripada bapanya, daripada datuknya RA, beliau meriwayatkan bahawa SAW bersabda:

مُرُوا أَوْلاَدَكُمْ بِالصَّلاَةِ وَهُمْ أَبْنَاءُ سَبْعِ سِنِينَ وَاضْرِبُوهُمْ عَلَيْهَا وَهُمْ أَبْنَاءُ عَشْرِ سِنِينَ وَفَرِّقُوا بَيْنَهُمْ فِى الْمَضَاجِعِ

“Perintahkan anak-anak kamu untuk mengerjakan solat ketika mereka berumur tujuh (7) tahun. Pukullah mereka jika tidak mengerjakannya ketika mereka berumur 10 tahun. Pisahkanlah tempat tidur mereka.” (HR Abu Daud)

Perintah mengajak anak untuk solat diutamakan. Pada masa para sahabat, mereka juga mendidik anak-anak untuk berpuasa. Mereka sengaja memberikan mainan kepada anak-anaknya supaya sibuk bermain ketika mereka rasakan lapar sehingga anak-anaknya terus sibuk bermain hingga waktu Maghrib tiba.

Peranan ibu bapa amatlah penting untuk membentuk anak-anak iaitu generasi muda sekarang yang terdedah kepada gejala negatif luar kawalan yang mana jika tidak dicegah, akan mendatangkan kemudaratan yang serius kepada mereka dan institusi keluarga.

Dalam kitab itu juga (al-Mawsu’ah) menyatakan:

“Hendaklah anak juga diperkenalkan haramnya zina dan liwat, juga diterangkan mengenai haramnya mencuri, meminum arak, haramnya dusta, mengumpat dan maksiat seperti itu. Sebagaimana pula diajarkan bahawa jika sudah baligh (dewasa), maka seorang anak akan dibebankan pelbagai kewajipan, dan diajarkan pula kepada anak setelah ia baligh.”

Perintah untuk mendidik anak di sini berdasarkan ayat:

يَا أَيُّهَا الَّذِينَ آَمَنُوا قُوا أَنْفُسَكُمْ وَأَهْلِيكُمْ نَارًا

“Wahai orang-orang yang beriman, peliharalah dirimu dan keluargamu daripada api neraka.” (Surah At-Tahrim: 6)

Sebagaimana disebutkan dalam Tafsir Ibnu Katsir (7: 321), Saidina Ali RA mengatakan bahawa yang dimaksudkan dengan ayat ini adalah: “Beritahukanlah adab dan ajarilah keluargamu tentang Islam.”

Rasulullah SAW pernah mendidik Umar bin Abi Salamah RA mengenai adab makan yang benar. Beliau berkata pada Umar:

يَا غُلاَمُ سَمِّ اللَّهَ ، وَكُلْ بِيَمِينِكَ وَكُلْ مِمَّا يَلِيكَ

“Wahai anak kecil, sebutlah nama Allah (bacalah bismillah) ketika makan. Makanlah dengan tangan kananmu. Makanlah yang ada dekatmu.” (HR Bukhari [5376] | Muslim [2022])

Selain itu, jiran tetangga dan masyarakat perlulah memainkan peranan mereka dalam menasihati kehidupan anak-anak ini.

Sebagai contoh, apabila melihat seorang anak (walaupun bukan anaknya) yang melakukan perbuatan yang tidak baik seperti memukul kucing, mereka perlulah menyapa dan menasihatinya, agar perkara yang kecil itu dapat ditanganinya dengan baik.

Jika dilihat kepada masalah sosial yang berlaku dalam kalangan generasi muda sekarang, kebanyakannya adalah disebabkan oleh kelonggaran ibu bapa dalam mengawal tingkah laku serta perhubungan anak-anak mereka.

Memanglah banyak faktor yang mendorong kepada permasalahan ini antaranya peranan masyarakat. Ketika melihat anak-anak muda itu melepak dan melakukan perbuatan yang tidak baik, wajarkah ia dipandang sahaja dengan pandangan yang seolah-olah tidak nampak apa yang berlaku?

Tentunya tidak boleh begitu. Sewajarnya kita sebagai ahli masyarakat mengambil sikap peduli “anak engkau juga anak aku”. Maka dari situ, kekuatan untuk menyantuni anak-anak yang bermasalah itu dapat dilakukan.

Di rumah, ibu bapa perlulah menjadi model peranan (role model) utama untuk dicontohi anak-anak mereka terutama dari segi mengamalkan adab dan sopan, gaya hidup sihat dan tidak terkecuali sentiasa berbuat kebaikan.

Namun kini, ramai dalam kalangan ibu bapa yang menunjukkan perlakuan buruk yang boleh mempengaruhi pemikiran dan tumbesaran anak-anak seperti menghisap rokok, meminum minuman keras, menagih dadah, bersikap ganas, malas dan sebagainya.

Justeru, ibu bapa perlulah memantau pergerakan anak-anak sedari awal mereka pandai berkawan, dengan siapa dirinya keluar dan ke mana mereka tuju. Perkara itu dilakukan bagi mengawal agar mereka tidak silap memilih rakan.

Adalah lebih baik ibu bapa mengenali ibu bapa anak-anak yang berkawan dengan anak mereka. Ia sedikit sebanyak dapat berkongsi tentang keadaan anak-anak mereka, ke mana mereka pergi dan apa yang mereka lakukan.

Ibu bapa merupakan perancang utama dalam memastikan anak-anak mengamalkan nilai hidup yang baik. Sebuah negara yang maju dan proaktif berakarkan masyarakat yang berakhlak, berilmu dan penyayang serta mengamalkan kehidupan yang baik lagi harmoni. Untuk itu, ibu bapa perlulah mendidik anak-anak supaya sentiasa melakukan kebaikan.

Sebagaimana kata-kata bahawa “apabila anak-anak diajar erti kasih sayang mereka akan belajar mengasihi, apabila diajar erti kebaikan mereka akan belajar bertanggungjawab”.

Oleh itu, ibu bapa perlulah sentiasa menjadi sumber rujukan utama untuk menentukan jati diri anak-anak. Jika baik perihal yang ditunjukkan, justeru baiklah anak-anak mereka.

Namun, jelas sekali iman tidak dapat diwarisi. Akan tetapi penerapan sedari awal itu sedikit sebanyak memberikan impak yang baik buat anak-anak apabila mencecah usia remaja, belia dan selanjutnya.

Kita singkap kembali kisah Nabi Nuh yang mana anak dan isterinya tidak beriman, yang Allah lakarkan dalam al-Quran:

“(Mereka semua naik) dan bahtera itupun bergerak laju membawa mereka dalam ombak yang seperti gunung-ganang, dan (sebelum itu) Nabi Nuh memanggil anaknya, yang sedang berada di tempat yang terpisah daripadanya: “Wahai anakku, naiklah bersama-sama kami, dan janganlah engkau tinggal dengan orang-orang yang kafir.”

“Anaknya menjawab: “Aku akan pergi berlindung ke sebuah gunung yang dapat menyelamatkan aku daripada ditenggelamkan oleh air”. Nabi Nuh berkata: “Hari ini tidak ada sesuatu pun yang akan dapat melindungi daripada azab Allah, kecuali orang yang dikasihani oleh-Nya”. Dan dengan serta-merta ombak itu pun memisahkan antara keduanya, lalu menjadilah ia (anak yang derhaka itu) daripada orang-orang yang ditenggelamkan oleh taufan.” (Surah Hud: 42 – 43)

Nabi Nuh adalah kekasih dan utusan Allah SWT. Walaupun baginda seorang Nabi Allah, namun anaknya tidak beriman kepada seruannya.

Perkara ini juga perlu diterapkan sedari awal anak itu mengenal baik dan buruk setiap sesuatu yang dilakukan kerana ia memainkan peranan penting dalam aspek kehidupan dan perhubungan sesama manusia.

Sebahagian manusia sibuk mengata, membicarakan aib saudaranya padahal ia sendiri tidak suka dibicarakan demikian. Boleh jadi orang yang diperkatakannya itu lebih mulia di sisi Allah.

Demikianlah sikap manusia yang sering kali disibukkan dengan hal yang sia-sia. Sebagaimana perumpamaan yang dapat dikaitkan dengan situasi sebegini, “Kuman di seberang laut nampak, namun gajah di depan mata tidak nampak”.

Dalam hal ini, ajarilah anak agar sentiasa membantu orang yang kesusahan, memudahkan urusan mereka dan tidak menyebarkan aib orang lain.

Daripada Abu Hurairah RA, Rasulullah SAW bersabda: “Barang siapa melepaskan kesusahan seorang Muslim daripada kesusahan dunia, Allah akan melepaskan kesusahannya pada hari kiamat. Barang siapa memudahkan orang yang susah, Allah akan mudahkan urusannya di dunia dan akhirat. Barang siapa menutupi aib seseorang, Allah akan menutupi aibnya di dunia dan di akhirat. Allah akan senantiasa menolong hamba-Nya selama ia menolong saudaranya.”  (HR Muslim)

Oleh yang demikian, mendidik anak itu perlulah dimulakan sedari awal agar ia mampu mendepani dunia luar yang akan dijelajahinya nanti. Begitu juga keluarga, jiran tetangga dan masyarakat tetap ada peranannya dalam membenteras dan menangani masalah sosial yang melanda kini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…